Янги Президент ким бўлиши керак? « Ўзбекистон Халқ Ҳаракати\nЯнги Президент ким бўлиши керак?\n12 May 2013 - 11:10\nБу ёлғончи дунёда ҳаммамиз адашишимиз мумкин. Адашишнинг ҳам ҳар хили бўлади. Бировлар ҳисоб китобда адашсалар, бошқалар мўлжалларига етишишлари учун ўз имонларини сотиб адашадилар. Адашган киши агар хатосини тан олса, албатта уни айблаб бўлмайди…\nСиёсатчилар, ҳокимлар ва олимлар бошқаларга зулм қилсалар, Аллоҳнинг Ўзи уларни бу дунёда ҳам у дунёда хам жазолайди. Бу фоний дунёда ҳамма нарса Яратганнинг иродаси билан содир бўлади. Ҳақ Субҳануҳу ва Таола олам тақдирни азалдан белгилаб инсонларни шу тақдир измига солган. Шунинг учун ҳам биз инсонлар, воқеаликни таҳлил, келажакни эса тахмин қиламиз.\nКоинот ибтидосидан аввал замон, замин ва фазо йўқ эди. Аллоҳ коинотни йўқдан бор қилиб яратти. Коинот бордан йўқ бўлади. Борлиқни эса инсон учун яратган. Инсоният ер юзида халқ бўлиб, миллат бўлиб яшар экан, кўпчилик ҳукмдорларнинг ўз қавмларини бошқариш жараёнларида турли хато ва зулмларга қилганликлари тарихда маълумдир.\nНерон, Гитлер, Сталин каби диктаторлар ҳокимиятни эгаллаб, ўз халқларига жуда қаттиқ зулм ўтказдилар. Натижада ўзлари ҳам қилмишларига яраша қаттиқ жисмоний ва руҳий азоб билан дунёдан ўттилар. Тарих шуни кўрсатаяптики, диктаторлар ачинарли умр яшаганлар ва азоб билан жон берганлар.\nБунинг моҳият шу-ки, диктатор аввало халқнинг ишончига кириб, кейин эса бошқарувда албатта зулмга йул қўяди. Диктаторлар орасида хатоларини қисман тушунганлар ҳам бўлган. Масалан: Пиночет. Бошқа диктаторлар эса жабр ва зулмни охиригача давом эттирганлар. Масалан: Муаммар Қаддафи ёки Каримов. Охирида бундай сиёсий кўрлик диктаторларнинг ажалига ҳам сабабчи бўлиши мумкин.\nБугунги давлат раҳбари ўз халқининг маънавий ҳолатини тушунган ҳолда, бошқарувни амалга ошириши даркор. У миллат тинч-тотувлигини таъминлаб, мамлакатнинг сиёсий, иқтисодий, молиявий ва технологик соҳаларини самарали бошқарадиган бўлса, ўз ватанининг барқарор ривожланишини йўлга қўя олади.\nЕвропа Каримовни диктатор, деб тан олди. Ваҳоланки, Европага бундай тавсияни ҳеч ким бермаган.Каримов диктатураси ўз қиёмига етди. Бу ноқонуний Президент дунёдаги ва мамлакатдаги сиёсий ва иқтисодий вазиятга тўғри бера олмаётганини, бундан кейин Ўзбекистонни бошқора олмаслигини наҳотки тушунмаса?!. Бунинг ўрнига Каримов Ўзбекистонга ким эгалик қилиши керак, деган масалани ўзича ечишга уринмоқда.\nКаримов қанча ҳаракат қилмасин президентликдан кетгандан кейин унинг ҳимояси билан шуғулланадиган номзодни ўз атрофидан топа олмайди. Ҳозирча бўлажак президент сифатида номзодларига фатво берилганлар Г.Каримова, Ш.Мирзиёев, Р.Азимов экани жамотчиликнинг кўзига ёққол ташланиб турибди.\nБу номзодларнинг ичидан чиққан янги президент халққа нима беради? Бу саволга жавоб беришдан олдин номзодлар портретига назар солайлик. Гулнора Каримова ғарбчасига фикрлашга ўрганган (агар унда умуман фикрлаш қобилият бор деб ҳисобласак). Фикрлари носоғлом ва мутлақо ўзбошимча. Шунинг учун ҳам давлатимизни бошқаришга ноқобил. Г.Каримова омма олдида мутлақо обрўсиздир.\nБош Вазир Шавкат Мирзиёев Каримов режимининг “маҳсули”. У ўз юртбошиси чизиб берган чизиқдан юриб ўрганган. У давлатни бошқаришнинг мустақил усулларини ўрганмаган. У давлат бошқарувининг янги усулларини ўргана олмаса ҳам керак.\nРустам Азимов Москвада ўқиган, деб эшитаман. Мамлакатимиздаги жорий бошқарув системаси шунчалар емирилиб кетган-ки, уни нафақат ислоҳ қилиш керак. Уни қайта тиклаш керак. Каримов режимида сиёсий онги шаклланган ва бошқарув тажрибасини олган Рустам Азимов қайта тиклашнинг моҳиятини тушунмайди. Уни уддалай олмайди.\nУчала номзод ҳам имон эътиқодда ожиз, инсоний хусусиятлари жоҳиллик, ҳасад ва нафс балоси билан тўлиб тошган ва адашган бандалардир. Булар Исломга иймон келтириб, бошқарув ишларига бел боғлайди, йўқми уни ҳам Худо билади. Аллоҳ бундай золимларга ҳидоят бермаслиги ҳам бир ҳақиқатдир…\nКаримов режими бугунги кунда ўз кучини ва мавқеини йўқотаётган бошқарув тузумидир. Бу тузум ўзбек халқи тарихидан қора саҳифа сифатида ўрин олади. Миллат бор экан, давлатчилик давом этаверади. Бугунги кунда мамлакатимизга иймонли эътиқодли, нафс балосидан йироқ мард президент зарур.\nМен ЎХҲ Раҳбари Муҳаммад Солиҳни мана шундай сиёсатчи, деб биламан. Агар М. Солиҳ президент бўлса, мамлакатимизда эркинлик ва адолат устун бўлади, деб ўйлайман. Чунки М.Солиҳ янги замон сиёсатчиси. Сиёсат борасида тинимсиз ўз устида ишлаган ва ишлаётган шахс. У диёнатли, илмли, халқига жонкуяр ва мард инсон. Ўз халқи учун бир неча марта ўлим билан юзма юз ҳам келган. Шунга қарамай мухолифлик фаолиятини давом эттириб келмоқда. ЎХҲ ва Мухаммад Солиҳ ҳукумат бошига келса, ватанимиз ҳақиқий тараққиёт йўлига кириб олишига ишонаман.\nЭРК партияси аъзоси. Тошкент 04.05.13.


Брежнев Ўзбекистонга ташрифи чоғида минган «Чайка» 520 минг долларга сотилмоқда (фото) - Carzone.Uz\nБрежнев Ўзбекистонга ташрифи чоғида минган «Чайка» 520 минг долларга сотилмоқда (фото)\nРоссиянинг «Юла» эълонлар сайтида ГАЗ-13 «Чайка» автомобилининг 1980 йилги нусхаси сотилаётгани ҳақида хабар пайдо бўлди, деб ёзади Daryo.uz. Суратларга қараганда, машина эгаси ўзбекистонлик.\nМашина сотувчисининг айтишича, лимузин элчихона гаражига кирган, 1982 йилда эса унда Ўзбекистонга ташрифи чоғида Совет иттифоқи Коммунистик партияси Марказий қўмитаси бош котиби Леонид Брежнев ҳаракатланган. Автомобиль 30 миллион рубль (тахминан 520 минг доллар)га таклиф этилмоқда.\nБутун «ҳаёти» давомида «Чайка» ўз эгасини икки марта алмаштиришга ва 2 минг километр масофани босиб ўтишга улгурган. Уч поғонали гидромеханика узатиш қутиси билан уйғунлашган 195 от кучига тенг 5,53 литрли V-симон «саккизталик» асл двигатель ҳам сақланиб қолган. Лимузин 20 сонияда 100 км/соат тезликка эриша олади, унинг максимал тезлиги эса соатига 160 километрга тенг.\n«Чайка»нинг жиҳозланиши ўз статусига мос бўлиб, ўша даврдаги маҳаллий машиналардан фарқланади. Масалан, лимузин электрон ойна кўтаргичлар, иситиш тизими, туманга қарши чироқлар, қорайтирилган ойналар ва чарм қопланган креслолар билан жиҳозланган.


Galaxy S21’лар билан чиқувчи флагман қулоқчин: нархи ва хусусиятлари - Terabayt.Uz\nGalaxy S21’лар билан чиқувчи флагман қулоқчин: нархи ва хусусиятлари\nSamsung компанияси Galaxy S21, Galaxy S21 Plus ҳамда S21 Ultra флагманларини бултурги моделлар – тегишлича Galaxy S20, S20+ ва S20 Ultra смартфонларидан арзонроқ сотмоқчи. Аллақасон уларнинг Европадаги нархлари маълум бўлган.\nЎҚИНГ: Танловда қатнашиб, Galaxy A50 ва бошқа совринлар ютиб олинг!\nЖанубий кореялик техногигант Galaxy Unpacked 2021 тадбирида ушбу смартфонлар билан бирга Samsung Galaxy Buds Pro русумли буткул симсиз қулоқчинини ҳам намойиш этади. 91mobiles нашри уларнинг техник хусусиятларини ва ҳатто нархини ҳам эълон қилди.\nУнга кўра, ушбу флагман TWS-қулоқчин 11 миллиметрлик драйверлар билан жиҳозланмоқда. Мазкур модел мусиқани бошқариш учун сенсор панелга, фаол (35 дБ.гача) шовқин тўсиш тизимига ҳамда бир қурилмадан бошқасига тезкор ўтиш имконини берувчи Dual Connection функциясига эга. Galaxy Buds Pro корпуси IPX7 стандартига кўра сув сачраши ва тер киришидан ҳимояланган.\nУшбу аксессуарнинг ҳар бир палласида 61 мА/соатлик аккумуляторлар, ғилофида эса 472 мА/соатлик батарея қўлланмоқда. Шу тариқа, Galaxy Buds Pro битта тўла қувват билан 27 соатгача ишлаши мумкин.\nНархига келадиган бўлсак, Европада унинг учун 229 евро миқдорида қиймат белгилашмоқчи. Таққослаш учун келтириб ўтсак, AirPods Pro ҳозир 269 евродан сотилмоқда.\nЎҚИНГ: 67 655 долларлик қулоқчин қимматми? 750 000 долларлиги чиқди!\n#Samsung #аудио-қулоқчин #қулоқчин #симсиз аудио-қулоқчин #аксессуарлар #Bluetooth-қулоқчин #Samsung Galaxy Buds Pro


Избосканда ҳунармандлар ишсиз қолди\nАндижон вилоятининг Пойтуқ шаҳридаги 20га яқин ҳунармандчилик дўконлари бир йил олдин бузилиб, ҳунармандлар ишсиз қолган эди. Уларга янги бозордан жуда қиммат нархда дўконлар сотиб олиш таклиф қилиняпти. Бироқ, ҳунармандларнинг ишлаб топганлари фақат кундалик эҳтиёжидан ортмаётгани учун улар ҳокимият таклиф қилган дўконларни сотиб олиш қудратига эга эмас.\nИзбоскан туманининг Пойтуқ шаҳридаги ҳунармандларнинг аксарияти ишсиз қолди. Бунга улар ишлаб турган эски бозордаги ҳунармандчилик дўконларининг бузилиши ва унинг ўрнида мусиқа коллежи қурилиши сабаб бўлган.\nБу ҳақда Озодликка избосканлик тадбиркорлардан бири хабар берди:\n- Пойтуқ деҳқон бозорининг бир томони ҳунармандлар дўконлари эди. Ҳунармандларнинг дўконларини бузишиб, уларга жой ҳам кўрсатмадида. Агар янги бозордан жой кўрсатишганда ўзлари қуриб олишарди. Янги бозордан қурилган дўконларни сотиб олинглар, деди. Бу дўконларнинг нархи осмонда, 20-22 миллион сўм. Аслида булар 7-8 миллион сўмлик дўконлар ўзи. Натижада топган-тутгани кундалик эҳтиёжидан ошмай турган ҳунармандлар ишсиз қолди, деди исми сир қолишини сўраган пойтуқлик тадбиркор.\nУнинг айтишича, бозорда 20га яқин ҳунармандчилик дўконлари мавжуд бўлиб, ҳунармандлар темирчилик, тунукачилик, сандиқчилик, дурадгорлик билан шуғулланган.\nПойтуқлик темирчи ҳунармандлардан бири, 63 ёшли Қодиржон Маҳмудовнинг Озодликка айтишича, ҳунармандлар ўз иш жойларидан кўчага улоқтирилган:\n- 1994 йилда кадастр қилиб, қонуний қилиб қуриб олгандик. Бир йил олдин ҳамма дўконларимизни бузиб ташлашди. Алам қиладиган жойи шундаки, ҳеч ким бир жой ҳам кўрсатмади, ер ҳам ажратмади. Кадастр баланси нархи шунча экан, ана сизларнинг ерингларга ер, қуриб олинглар демадида. Янги бозордан биз қурган дўконлардан сотиб ол, дейишди. Уларнинг нархи 23 миллион сўмнинг тепасида. Унга бизнинг ҳеч ҳам имкониятимиз йўқ. Ҳамма ҳунармандлар жойсиз ва ишсиз қолди, худди хўрланганга ўхшаб қолдик, дейди Қодиржон Маҳмудов.\nҲунарманднинг айтишича, ҳозир 15дан ортиқ ҳунармандлар ишсиз қолган, уларнинг шогирдлари ҳам касбларини ўзгартиришга мажбур бўляпти:\n- Қўлида гулдай ҳунари бор йигитлар сочилиб кетди. Улар ҳар қаерда том-пом ёпиб, тирикчилик қилишиб юрибди. Мана Раҳматжон, Обиджон, Ёқубжон, Рўзимамат деган ҳунармандлар бекор қолди, деди Қодиржон Маҳмудов.\nПойтуқлик тунукачи ҳунармандлардан бири Раҳматилла ака ҳам, маҳаллий ҳукумат ҳунармандларга нисбатан адолатсиз иш тутган дейди:\n- Мен айтгандим, бизларга ер беринглар, ўзимиз қуриб оламиз. Майли ташқарисини сизлар айтгандай аква қиламиз. Лекин ичкарисини ҳар бир ҳунарманд ўзига мос қилиб қурадику. Лекин йўқ, биз қургандан оласан дейишди. Унга бизни кучимиз етмайди. Ҳозир ҳамма тарқаб кетди. Кимдир уйида ишлаяпти, кимдир шаҳарга чиқиб кетди. Хуллас Пойтуқ ҳунармандларсиз қолди, деди Раҳматилла ака.\nОзодлик ҳунармандларнинг кўчада қолганига муносабат олиш мақсадида Избоскан туман ҳокимлиги билан боғланишга ҳаракат қилди. Бироқ, ҳокимият телефонлари ишламаганлиги боис боғланишнинг имкони бўлмади.\nИзбоскан тумани Ер кадастрлар бўлими мулозими эса саволимизни эшитгач телефон гўшагини қўйиб қўйди ва бошқа у билан боғланишнинг имкони бўлмади.\nЎзбекистон ҳукумати ҳунармандчиликни ривожлантириш учун бир қанча қарорлар қабул қилган.\n1997 йилда Ўзбекистон Президенти фармони билан миллий ҳунармандчиликнинг 31 тури билан шуғулланадиган жисмоний шахслар даромад солиғидан озод қилинган эди.\nЎзбекистон Президентининг 2012 йил сентябр ойидаги фармони билан\nҲунармандлар 2014 йилнинг 1 январигача ягона солиқ тўловидан озод қилинган.


Ўзбекистон Республикаси Конституцияси қабул қилинганининг 25 йиллигини нишонлашга тайёргарлик кўриш ва уни ўтказиш бўйича Республика ташкилий қўмитаси мажлисининг 1 июлдаги баёни билан тасдиқланган тадбирлар режасининг 23-бандида "Биз Конституцияни ўрганамиз" рукнида Адлия, Олий ва ўрта махсус таълим вазирликлари, Инсон ҳуқуқлари бўйича Ўзбекистон Республикаси Миллий маркази ҳамда Ўзбекистон миллий телерадиокомпанияси билан ҳамкорликда телевизион кўрик-танлови ўтказиш белгиланган.\nТанлов Тошкент давлат юридик университети қошидаги академик лицей ҳамда Тошкент давлат юридик коллеж ўқувчилари ўртасида бугун Адлия вазирлиги биносида ўтказилди.\nТадбир таълим муассасалари ўқувчилари ўртасида ўзаро билим алмашиш, ёшларнинг ўз конституциявий ҳуқуқларини яхши тушуниб етишлари ва фаоллигини оширишга ҳамда мустақил фикрлашга ўргатишга қаратилган баҳс-мунозара тарзида ўтказилди.\nТанлов ўзаро баҳс-мунозараларга бой тарзда соғлом рақобат муҳитида ўтказилди. Албатта, асосий Қонунимизда кўрсатиб ўтилган ҳуқуқ ва бурчларини билгани сари ёшларимиз ўзларини теранроқ англаб, Ватанга бўлган муҳаббат туйғулари янада юксалади. Қонунларни ҳурмат қилиш, жамиятда ўз ўрнини эгаллашга интилиш ҳисси кучлироқ шаклланади.


"Ҳақиқий санъат асрларга татийди"\n29 май 2022, Тошкент вақти: 09:22\n"Давр менинг тақдиримда" эшиттиришининг бугунги қаҳрамони ўзбекистонлик бастакор, АҚШ, Россия ва Германияда ўтган танловлар ғолиби Дилором Сайдаминова.\nДилором Сайдаминова Гëтенинг “Шарқу Ғарб” девони асосида яратилган мусиқий композиция ижодкоридир. "Бу асарлар бугун Ўзбекистон ташқарисида ижро қилинмоқда"¸ дейди суҳбатдош.\nДилором Сайдаминова: Америкада иккита Carnegi Hall да ижро этилди асарларим. Москвада “Москва кузи” деган фестивал бор. У ерда ҳар йили ижро этилади. Германиянинг Manheim деган шаҳрида дунë бўйича ўтказилган конкурсда ғолиб чиқдим.\nОзодлик: Дилором опа¸ болалик даврларингизни эсласангиз. Бастакорликка¸ мусиқага ҳавас қандай қилиб уйғонган? Нима учун бошқа касбни танламадингиз?\nДилором Сайдаминова: Менинг бобом дуторни жуда яхши чалар эдилар. Ойим мусиқа мактабида бироз ўқиганлар¸ аммо кейинчалик врач бўлиб кетганлар. Кейин эса "бир боламни мусиқачиликка ўқитай" деб ҳавас қилганлар. Менинг ўзим ҳам бунга қизиқиб¸ шу йўлга кетганман. Мусиқа мактабида мен аввал пианино чалишни ўргандим. Мен пианистка бўламан деб ўйладим.\n8 -синфга ўтган пайтимда бизга Бокудан жуда яхши профессор домла келди. У энг қобилиятли¸ мактабда ўзини кўрсатган талантли болаларни териб олди. Шуларнинг орасида мен ҳам бор эдим. Мен консерваториянинг фортепиано ва мусиқа басталаш факултетини тугатганман. Иккала факултетда параллел ўқиганман.\nОзодлик: Тошкент консерваториясидами?\nДилором Сайдаминова: Ҳа, шу ерда. Кейин аспирантурани тугатганман. Аспирантурани тугатганимда ҳам мен ўзимнинг маҳоратимни оширишга интилганман. У пайтда Москвадаги "Дом творчество"да бир ойлик курслар бўларди. У ерда ҳам москвалик домлалардан дарс олганман. Менинг мусиқам совет даврида ëзилган мусиқалардан жуда ажралиб туради. Мана, менинг мусиқаларим билан Муҳаббат Шамаева¸ “Ялла” гуруҳи¸ Ботир Зокиров қўшиқлар айтган.\nОзодлик: Қайси қўшиқлар бу?\nДилором Сайдаминова: Ботир ака “Менинг юлдузим” деган қўшиғининг шеърларини ўзлари рус тилида ëзганлар. Мен бу қўшиқнинг мусиқасини ëзганман. Ботир ака бу қўшиқни Москвадан келган оркестр билан ижро этганда мен роялда ўтириб чалганман. Болалар гуруҳига ҳам қўшиқлар ëзиб берганман.\nОзодлик: Муҳаббат Шамаевага қайси қўшиқларни ëзиб бергансиз?\nДилором Сайдаминова: У “Мангу олов”¸ “Ойдин йўл” ашулаларини айтган. "Ойдин йўл" қўшиғимни айтганларида¸ бир рассом шунчалик қўшиғим ëққанидан менинг расмимни чизмоқчи бўлиб¸ консерваторияга мени излаб келган. “Нимага келдингиз?” деб сўрасам¸ “Мен сизнинг “Ойдин йўл” деган қўшиғингизни эшитиб¸ бу инсоннинг кўриниши қанақа экан деб сизни излаб келдим. Сизнинг расмингизни чизмоқчиман” деб ўшанда менинг расмимни чизган.\nОзодлик: Яқинда мен Муҳаббат Шамаева билан гаплашдим. У киши ҳозир АҚШда. У киши сизни жуда яхши эсладилар?\nДилором Сайдаминова: Гаплашган бўлсангиз¸ салом денг. Уларнинг ижодлари қанақа экан ҳозир? Ижод қилаëтган эканми?\nОзодлик: Ижод қилаëтган эканлар. Хабарингиз борми йўқми, Илëс ака Маллаев оламдан ўтибдилар.\nДилором Сайдаминова: Войййй¸ раҳматли бўлиб кетдиларми? Худо раҳмат қилсин. Менинг бундан хабарим йўқ. Энди шунақа. Ëшимиз кетаяпти.\nОзодлик: Сайдаминова сизнинг қизлик фамилиянгизми?\nДилором Сайдаминова: Ҳа¸ қизлик фамилиям. Аслида Саидаминова. Бизлар жуда катта саид авлодидан тарқалганмиз. Бизнинг шажарамиз бор. Менинг бобомларнинг номлари Саид Абдураззоқ Муҳаммадамин бўлган. Совет даврида динга қаршилик кучли бўлгандан кейин бизларнинг фамилиямизни советча қилиб Сайдаминова қилиб юборишган.\nОзодлик: Баъзи бир мусулмонлар куй-қўшиққа унчалик рўйхуш беришмайди. Шартмикан шу¸ дегандай қарашади. Шунақа нарсаларни эшитганмисиз?\nДилором Сайдаминова: Биз совет даврида ўқимишли бўлиб¸ бошқача тарбия олганмизда. Масалан¸ менинг тарбиямда Европа аломатлари бор. Лекин ўша пайтда яхши тарбия олганмиз. Домлаларимиз яхши бўлган. Жуда унақа эскичасига берилган эмасмиз. Мен совет даврида совет тарбиясини олганман. Динга жуда берилган эмасмиз. Худони таниймиз¸ биламиз¸ у-бу тиловатларни биламиз. Менимча¸ “бизларга мусиқа керак эмас¸ у керак эмас¸ бу керак эмас” деган гап нотўғри. Кўп мусиқа асбоблари Шарқ давлатларидан чиққанку.\nОзодлик: Ҳозир иккита оқим кетаяпти. Европача қадриятлар ва эски қадим қадриятлар. Бу ҳар доим бир бири билан курашиб келадику.\nДилором Сайдаминова: Биласизми¸ булар бир бирови билан ҳеч курашмайди. Одамлар ўзига керагини олиб¸ байроқ қилиб кўтариб¸ “Бу тўғри¸ бу нотўғри” деб ўзига қарши бўлишга массив қидиради. Эски усул билан янги усул урушади деганингиздай эмас. Эски усулга янги усул пайдо бўлиб¸ қайтанга бир бирини ривожлантиради. Мен шунақа деб ўйлайман. Кўрсангиз¸ ҳеч нарса эскичасига қолиб кетмайди. Ҳаëт эскичасига қолиб кетмайди. Мен болалик пайтларимда Қўқон аравалари бўлган. Ҳозир ҳеч ким Қўқон араваларда юрмайди. Замонавий¸ яхши-яхши машиналарда юришади. Чунки замон ўзгараяпти. Санъат ҳам шунақа.\nОзодлик: Менимча¸ санъатда ўзгариш бўлмаса керак. Мана Леонардо да Винчи бугун ҳам жуда мукаммал¸ Бах жуда мукаммал. Уларнинг даражасига етган одамлар бугун йўқку. Санъатда тараққиëт даражаси сиз айтаëтгандай даражада бўлмас.\nДилором Сайдаминова: Йўқ¸ бўлади. Биласизми¸ мен шуни айтаяпманда. Ҳақиқий санъат йиллар ўтар¸ асрлар ўтар қолади. Инсонларга керакли ва мукаммал бўлади. Мен шуни айтаяпман.\nБиласизми¸ яқинда менинг ҳаëтимда жуда ғалати бир нарса содир бўлди. Ашрафий музейида менинг кичкинагина концертим ўтди. Концертда 60 ëшларга бориб қолган археолог тўлқинланиб¸ шеърлар ўқиб юборди. “Мен Рахманин¸ Бородинлардан кейин мусиқа санъати қолмади деб юрган эдим. Ҳақиқий мусиқа санъати йўқ деб ўйлар эдим. Сизнинг мусиқаларингиз мени тўлқинлантириб¸ хаëлларимни тўзғитиб юборди” деб айтди менга. Мени менинг мусиқам шунча ëшга борган одамда шунчалик таассурот қолдиргани ҳайрон қолдирди. Бунга ўхшаш воқеалар менинг ҳаëтимда кўп бўлган. Шунинг учун мен ўйлайманки¸ Бахнинг асарлари қолганидек¸ бизнинг замондаги қайсидир бастакорнинг асарлари қолади. Вақтлар ўтиб¸ замонлар ўтиб қолади. Бастакорлик мураккаб бўлганлиги учун ҳозирча балки ҳеч кимга керак эмас.\nМен ҳозир қўшиқ ëзмайман. Чунки ëшлар ҳозир ўзи басталайди¸ ўзи айтади. Ижод умуман бошқача бўлиб кетди. Ҳозир шоу-бизнес бўлиб кетди. Ҳозир овози бўлса ҳам¸ бўлмаса ҳам компютерда тўғрилаб¸ фонограмма билан қўшиқ айтаверишади. Мен шунинг учун қўшиқчиликдан ўзимни четга олдим. Ҳозир мен инсоният ҳолатини акс эттирадиган асарлар ëзаман.\nОзодлик: Ўзингизнинг ҳолатингиз қандай? Соғлиғингиз¸ кайфиятингиз қандай?\nДилором Сайдаминова: Яхши¸ кайфиятлар жуда яхши. Мен ўзимни бахтли деб ҳисоблайман. Мана мустақилликка 18 йил бўлди. Орада қийинчиликлар бўлди. Лекин Худоми¸ фаришталарми менга куч-қувват бериб¸ мени тўғри йўлга солиб турди. Менинг ижодим менга тенгдошларим¸ ëшлар орасида катта обрў олиб берди. Соғлиғим анча яхши. Ëшимга нисбатан анча яхши. Ҳозир озгина шамоллаб турибман. Умуман соғлиғим¸ кайфиятим яхши.\nОзодлик: Бастакор бўлиш аëл киши учун қийинми?\nДилором Сайдаминова: Қийин. Аëл кишига бастакор бўлиш жуда қийин. Бутун ҳаëтингиз бўйи устингизда ишлаб¸ ўрганиб¸ изланиш олиб боришингиз керак. Ҳар қандай санъаткор бир тўхтаса ва ўз устида ишламаса¸ ўзининг ижодини йўқотади. Шунинг учун ҳар доим изланишда бўлиш керак¸ ëзиб туриш керак¸ ишлаб туриш керак. Бундан ташқари¸ уй-жой¸ оила ҳам аëлга боғлиқ. Мана иккита ўғлим бор Худога шукур.\nОзодлик: Улар нима иш қилишади? Улар ҳам сизнинг йўлингиздан кетишдими?\nДилором Сайдаминова: Йўқ¸ кичкина ўғлим менинг йўлимдан кетган. Скрипка чалади. Катта ўғлим мусиқа йўлидан кетмади. У бошқа иш қилади.\nОзодлик: Муҳаббат Шамаева ўша пайтда Ўзбекистонда кучли мусиқа мактаби бўлганини¸ бунга катта кучлар сарф қилинганини айтди. Шу нуқтаи-назардан ўзбек-совет мусиқа мактабини ëмон дея олмасак керак.\nДилором Сайдаминова: Албатта. Ўша пайтда яхши мактаблар ҳақиқатан бор эди. Бизлардаги программалар бутун совет иттифоқи бўйича бўларди. Мана Москвада ҳам бастакорлар орасида менинг анча-мунча обрўйим бор.\nГерманияда мен ғолиб бўлган конкурсда москвалик бастакорлар ҳам бор эди. Америкада менинг асарларимни чалишса¸ “Сизларда ҳам бундай кучли бастакорлар борми?” деб ҳайрон бўлишади. Мен ўша пайтда яхши мактаб ўтганман. Ўша пайтда яхши домлалар бўлган.\nОзодлик: Бастакор бўлиб нима орттирдингиз? Бойликми¸ шон-шуҳратми¸ ë бошқа нарсами?\nДилором Сайдаминова: Бастакор бўлиб бойлик орттира олмадим¸ лекин ҳурмат орттирдим. Биласизми¸ ҳозир замонлар ўзгариб кетди. Лекин ҳар ким ҳам бастакор бўла олмайди. Бунинг учун Худо берган талант бўлиши¸ зиëли бўлиши керак одам. Мана Ўзбекистонимизда бармоқ билан санарли бастакорлар бор. Ҳақиқий бастакорлар кўпи билан бештача бор. Миллион-миллион одамга шунчагина бастакор. Пул келади¸ кетади¸ лекин бу асарлар Худо хоҳласа қолади. Инсонларга санъат керак. Инсонни ҳайвондан ажратиб турадиган санъат¸ китоб керак. Уларнинг руҳини баландга кўтариб турадиган¸ покиза қиладиган санъат¸ адабиëт¸ рассомчилик керак.\nОзодлик: Рассомлар рангни¸ ҳайкалтарошлар шаклларни кузатиб юради. Сиз ҳар доим атрофингиздаги овозларни эшитиб юрасизми?\nДилором Сайдаминова: Овозларни эшитиб ҳам юраман¸ ўзимга керагини териб ҳам оламан. Мана дўппи тикадиган¸ гилам тўқийдиган аëллар бўладику. Улар иплари кўзни оладиган гиламлар¸ дўппилар қилишади. Мен ҳам мусиқаларни териб¸ ноталарга соламан. Менинг мусиқаларим фалсафий мусиқалардан. Мана ҳозир мен “Умар Ҳайëм билан суҳбатлашиш” деган туркум ëзаяпман. Инсон нималарни ўйлайди? Инсон ҳаëтини¸ бутун дунëни¸ ер юзида нималар бўлаëтганини ўйлайди. Ўйламасдан иложи йўқ. Одамзод ҳар доим миясида ниманидир ўйлаб юради. Уни ҳайвондан ажратиб турадиган нарса шу. Менинг асарларим инсоннинг ҳар хил ҳолатда бўлиши тўғрисида. Менинг концертларимдан кўз ëши билан чиқиб кетганлар бор¸ ëнимга келиб кўзида ëш билан менга раҳмат айтганлар бор. Мен бундан жуда ҳам хурсандман.\nОзодлик: Ботир Зокиров¸ Муҳаббат Шамаева¸ Раъно Шарипова қўшиқларида планка деймиз¸ баланд бир ўлчов¸ дид бор эди. Дидсизлик ва ҳаваскорлик бугунги кунда сизни чарчатмаяптими?\nДилором Сайдаминова: Руслар айтганидек у меня иной мир. Менинг ҳаëтим бошқача. Мен бу болалар билан қўшилмайман. Олдин баддий ҳаваскорлик деган нарса бор эди. Ҳозирги қўшиқларнинг ҳаммаси шундай баддий ҳаваскорлик бўлиб турибди.\nЧумчуқ сўйса ҳам қассоб сўйсин деган гап бор. Ҳар нарсага одам профессионал ëндашиши керак. Айниқса мусиқага. Профессионалнинг билими¸ диди бўлиши керак. Ҳозир дид қолмаган. Одамлар миясида ҳеч нарса ўйламасдан фақат сакраб тушишга ëрдам берадиган нарсани мусиқа деб ҳисоблашади. Талантли зўр болалар бор¸ лекин уларга профессионаллик етишмайди.\nМустақилликдан кейин кўп йўллар очиб берилди. Мусиқа борасидаги аҳвол бутун МДҲ да бир хил. Ëш-ëш санъаткорлар кўпайиб кетган ва улар ўзларини санъаткор дейди. Аслида эса улар санъаткор эмас. Улар санъат қилишмайди. Улар санъат орқали пул ишлашади¸ пул қилишади. Мана Хитой дунëдаги яхши нарсаларни ўрганиб¸ ўзи ишлаб чиқариб¸ арзон қилиб сотиб пул қиладику. Бизнес дейди бунинг отини. Бу санъат эмас. Ҳақиқий санъат йиллар ўтар¸ асрлар ўтар қолади.


29 ноябрь, 2021, 11:34\nЎрунов ўзини кўрсата бошлади\nЮртимизнинг энг истеъдодли футболчиларидан ҳисобланган Остон Ўрунов фаолиятидаги мураккаб даврни енгиб ўтиб, яна ўз ўйини топиб олгани ўзбекистонлик мухлисларга хурсандчилик бағишламоқда.\nХабарингиз бор, Остон Россияга йўл олган пайтда ярим мавсум “Уфа”да креатив ўйини билан рус футболининг энг қудрати клублари эътиборини тортди. Футболда жамоа танлаш муҳимлиги ҳам бор нарса экани ҳамюртимиз ҳаётида аччиқ тажриба бўлди.\n2020 йилнинг ёзида “Спартак” билан узоқ муддатли шартнома имзолаган легионеримизнинг кейинги фаолияти ёқимсиз сюрпризларга бой бўлганидан ҳаммамиз яхши хабардормиз. Аслида ўша йилнинг ёзида ўзбек футболчиларининг Россия клублари билан ҳамкорлиги омадсиз чиқди. Остон Ўруновдан ташқари, ўша пайт Москванинг “Локомотив” жамоаси билан узоқ йиллик битимни расмийлаштирган Жасур Жалолиддинов ҳам ўзига имконият берилишини узоқ кутди. Унга “Локомотив”дан ташқари, ижара шартномасини таклиф қилган “Тамбов” ҳам премьер-лигада бирорта учрашувда майдонга туширмади.\nБир пайтнинг ўзида деярли бир хил мураккаб вазиятда қолган ҳар икки ёш футболчимизнинг қарорлари ҳам икки хил бўлди. Жасур ўйин амалиётига эга бўлиш илинжида “Локомотив” билан бир неча йил давом этиши мумкин бўлган даромадли шартномани бекор қилишдан қўрқмади. У юртимизга қайтиб, ҳаммасини бошқатдан бошлашга қарор қилди. Ўзбекистонда унинг даражасидаги футболчига жамоа топиш муаммо бўлгани йўқ.\nОстон Ўрунов эса легионер сифатида ўз салоҳиятини исботлаш учун танқидлар, қийинчиликлар, жароҳатлар, совуқ муносабатларни енгиб ўтишга тайёрлигини кўрсатди. У барчасини сабр билан орқага ташлади. 20 ёшли ярим ҳимоячимизнинг “Уфа”га учинчи марта келиши анча омадли кечяпти. У жароҳатларидан қутилганидан кейин уфаликларнинг етакчиларидан бирига айланди. Жамоа ўйинига сифат қўшди.\n“Уфа” Ўруновни “Спартак”дан мавсум охиригача ижарага олган. Уларда ўзбекистонлик ярим ҳимоячи трансферини тўлиқ сотиб олиш ҳуқуқи бор. Кўпчиликни бу масала қизиқтириб келмоқда. “Уфа” директорлар кенгаши раиси Ростислав Мурзагулов “РБ Спорт” нашрига берган интервьюсида Остон борасидаги режаларни ойдинлаштирди:\n- Биз бу футболчининг маҳоратли ва профессионал эканига заррача шубҳа билдирмаганмиз. Унинг фаолиятида юқори даражадаги бошқа клубда ўйнаб кета олмаган жараён кузатилди. Ёш йигит маълум муддат ўзини йўқотиб қўйгани ҳам рост. Лекин ҳозир унинг кўзларида ўзига кучли ишонч ва катта иштиёқ борлигини кўряпмиз.\n- Бу гаплардан унинг трансферини сотиб олмоқчилигингизни англаш мумкин...\n- Ўрунов бизнинг ёрдамимизда буюк футболчига айланади.\nДарҳақиқат, “Уфа” бош мураббийи Алексей Стукалов ўзбекистонлик легионердан турли позицияларни кучайтиришда кенг фойдаланмоқда. Уфа жамоасида Остон майдон марказида ҳам. Ҳужум чизиғида ҳам ўйнамоқда. Жорий мавсумда у ҳозирча олтита учрашувда иштирок этди. Умуман олганда эса, Россияга борганидан бери “Уфа” учун 26 та, “Спартак”да эса тўққизта ўйин ўтказди.\nЭнди Остон Ўруновдан ўйин даражасини янада ошириб, Ўзбекистон миллий терма жамоасига қайтишини кутиб қоламиз. Истеъдодли футболчимиз мамлакатимиз бош жамоасидаги дебютини 2019 йили нишонлаган ва жами бешта учрашувда қатнашган эди.\nИНТЕРВЬЮ Ўруновни расмий ўйинларда кутинглар!\nИНТЕРВЬЮ “Спартак” Ўрунов трансфери учун бир тийин ҳам бермаган!\nТЕЗКОР ХАБАР Ўруновнинг трансфери бўйича жиноий иш очилиши кутилмоқда. Ҳаммаси Остон ростини айтиб қўйганидан бошланган!


ҚР Мажилиси Раиси: Мажилисда Солиқ кодексига ўзгартиришлар киритиш масаласи муҳокама қилинади\n5 Ноябрь 11:17\nNUR-SULTAN. Kazinform - Палата Спикери Нурлан Нигматулин раислигида Парламент бюроси бўлажак ялпи мажлис кун тартибига аниқлик киритди, дея хабар беради Kazinform қуйи Палата матбуот хизматига таяниб.\nМажилис Спикери Нурлан Нгматулиннинг маълум қилишича, Палата депутатлари ялпи мажлисда Солиқ кодекси ва уни кучга киритиш тўғрисидаги қонунга ўзгартиш ва қўшимчалар киритишни биринчи ўқишда муҳокама қилади.\nПарламент депутатлари томонидан ишлаб чиқилган мазкур ҳужжат камерал назорат натижалари бўйича солиқ низоларини ҳал этишнинг судгача бўлган мажбурий тартибини жорий этишни таклиф этади.\nБундан ташқари, Парламент депутатлари ҳуқуқни муҳофаза қилувчи органлар, прокуратура ва суд органлари ўртасидаги ваколатлар ва жавобгарлик соҳаларини ажратиб кўрсатувчи уч босқичли моделни жорий этиш тўғрисидаги қонун лойиҳасини биринчи ўқишда кўриб чиқади.\nБюро мажлисида бир қатор ратификация қонун лойиҳалари депутатларга тақдим этилди. Булар: Қозоғистоннинг Қирғизистон ва Тожикистон билан ҳарбий-техник ёрдам ва Тожикистон билан тожик-афғон чегарасига туташ ҳудудларда хавфсизликни таъминлаш бўйича ҳарбий-техник ёрдам кўрсатиш тўғрисидаги шартномалари.\nБундан ташқари, Инсон ҳуқуқлари бўйича вакил тўғрисидаги ва Жиноят кодексининг ўлим жазоси тўғрисидаги қонун лойиҳалари иккинчи ўқишда Палатанинг навбатдаги ялпи мажлисига киритилади. Низоларни суддан ташқари ва судгача ҳал этиш институтларини ривожлантириш тўғрисидаги қонун лойиҳаси иккинчи ўқишда кўриб чиқилиши кутилмоқда.


Абдулла Қаҳҳор: Қалб бўлмаган ерда санъат йўқ! - Behzod Fazliddin\nЖамият ва маънавият Ижод ва эътиқод Ижод сабоқлари Иқтибос Ўзбек адабиёти\nИюнь 15, 2020 Июнь 15, 2020 Sayt muallifi\t0 изоҳлар\nАДАБИЁТ ПОСБОНИ ЭДИ\nУстод Абдулла Қаҳҳор 1940 йили Саид Аҳмаднинг “Тортиқ” номли дастлабки ҳикоялар тўпламига бағишланган тақризида шундай деб ёзганди: “Ёзувчининг вазифаси яхши асарлар ёзиш, халқ дилининг таржимони бўлиш билангина чекланмайди, унинг вазифасига адабиётни ҳар қандай бало-қазодан қўриқлаш, адабиётнинг сергак, жасур посбони бўлиш ҳам киради”. Абдулла Қаҳҳорнинг ўзи ана шу сўзларига умри бўйи амал қилиб яшади. Сўз санъаткорининг айтган сўзи билан қилган иши бир бўлиши лозимлиги ва бунга амалда риоя этиш мумкинлигининг ёрқин намунасини кўрсатди. Абдулла Қаҳҳор ўтган аср 50-йиллари охири – 60-йиллари ўзбек адабиётининг чин маънодаги посбони, ғамхўр боғбони бўлди. Буни авлодлар яхши билади!\nУстод адиб, айниқса, ёш қаламкашларнинг доно маслаҳатгўйи, қаттиққўл ва меҳрибон мураббий эди. Бугун фаол ижод қилаётган ёзувчию шоирларнинг аксарияти Абдулла Қаҳҳордан маҳорат борасида таълим олганлар. Устоз сўз санъаткорининг бой адабий мероси, адабий ўгитлари ҳозирги кунда ҳам ўз аҳамияти, қадрини сақлаб келмоқда.\nИжоднинг рангин оламига кириб келаётган бугунги ёш қаламкашлар Абдулла Қаҳҳор адабий хазинасидан ҳали узоқ вақт баҳраманд бўлаверадилар.\n“Ўзбекистон адабиёти ва санъати” газетасининг 2010 йил 17 сентябрдаги сонидан.\nИжоднинг боши – ёзувчининг мувозанатдан чиқиши, конкрет асар эса шунинг ифодасидир.\nКлассикларда ҳам, халқ адабиётида ҳам одатан йигитлар яхши кўрган қизларини мақташар эди: кўзинг ундоқ, ўзинг бундоқ дейишар эди, ҳозирги кўп ашулаларда қизлар ўзларини мақташади: у ёғим бундоқ, бу ёғим бундоқ дейишади.\nЁзувчи адабиётга икки хил киради: биринчи асари билан тутаб, биринчи асари билан яшнаб киради.\nТанқид адабиётимизга катта адабиёт чўққисидан қарамаётир. Маҳаллий классиклар пайдо бўлаётипти. Бу классиклар асарлари рус тилига таржима қилинмаслигидан манфаатдор.\nҒалати-ғалати “назария”лар ўзи кўкариб, ўзи қуриб ётипти. Бир вақтлар ижобий қаҳрамонсиз асар бўлиши мумкин эмас деган “назария” чиққан эди, ҳозир комедияда ижобий қаҳрамон шарт деган “назария” ўрмалаб юрипти. Бунақа ҳодисалар билан ҳеч кимнинг иши йўқ.\nТанқидчиларимиз иттифоқ доирасига чиққани уринмаётипти, “шу ернинг ўзи тинч” дейишади.\nАруз соҳасида тайинли бир гап йўқ, аруз ҳозирги поэзиямизнинг асосий йўлларидан бўла оладими? Аруз кўпинча формализмга хизмат қилаётипти-ку!\nБолалигимда бир картина кўрган эдим. Бош ролни Чарли Чаплин ўйнаган эди, шекилли. Қаҳрамон ношуд, нотавон – ҳеч ишга ярамайди. Ниҳоят, бир қариндоши уни ўт ўчириш командасига ишга олади.\n– Бу ерда нима иш қиламан? – деб сўрайди қаҳрамон.\n– Мана бу шланг,– дейишади унга,– қаерда ўт ё тутунни кўриб қолсанг, дод солиб сув сепаверасан.\nҚаҳрамон шу ишга ярайди, лекин унинг олдида на чироқ ёқиб бўлади, на папирос чекиб – дод солиб сув сепаверади.\nМикроб қанчалик хавфли бўлса, уни шунчалик катта қилиб кўрсатадиган микроскоп керак. Сатира ўтига учраган киши виждони бўлса одамларнинг юзига қаролмайди, виждонли бўлмаса оҚзидан кўпик сочиб, ёзувчининг кетидан болта кўтариб югуради.\nАдабий асар ёзиш учун, ҳеч шубҳасиз, талант керак, лекин ёзилган нарсани ўчириш, китобхонга зарур гапларнигина қолдириш учун талантнинг ўзигина кифоя қилмайди, инсоф ҳам керак.\nБолалар ёзувчиси, шубҳасиз, талантли, билимли педагог бўлииш керак, лекин буларнинг устига ўзи одамохун бўлмаса, қадри бир пул.\nҲаёт магнит – ўзига тортади, ёзувчи шу магнитни ўзига юқтира олсагина китобхонни ўзига торта олади.\nАсар қовоқари чаққандай семиз…\nХомсемиз асар устидан асфалт қиладиган машина ўтказиш керак.\nЁзувчиликнинг бошқа ҳунарлардан фарқи – ёзувчи ўзини ўзи операция қилади: ёзганини қисқартириб ташлай олади.\nБунга ўхшаган ёзувчининг олдидан илҳом париси паранжи ёпиниб ўтади…\nБу китобингиздан сиз адабиёт фонди берган пулга яраша ҳаётни ўрганганингиз шундоқ кўриниб турибди…\nБошқа ишга ярамай адабиётда танқидчилик қилиб кун кўриб юрган танқидчи қўрқоқ қоровулдай, ҳар шарпадан чўчиб шақилдоқ чалаверади.\nАдабиёт – ҳунар, уни касбга айлантириб олган ёзувчи олмага тушган қуртдан фарқ қилмайди.\nКўп сўз ёлғоннинг юзини пардалаш учун керак. Ҳақиқат шундай жононки, пардоз унинг ҳуснини бузади.\nҒунча гулдан ҳам гўзалроқ. Чунки унинг бағрида икки ҳаёт – ўз ҳаёти ва яна гул ҳаёти бор.\nШундай танқидчилар ҳам борки, бир ёзувчининг бир асарини танқид қилиб қўяди-да, кейин шу авторнинг янги асарини кутади. У тўғрида “яхши гап айтиб, аввалгисини ювмоқчи” бўлади.\nТалант учун энг хавфли шира “офарин”чиликдир.\nТуйғусиз, илҳомсиз ёзилган асар чангланмаган гулга ўхшайди – мева тугмайди.\nҚалб бўлмаган ерда санъат йўқ!\nАбдулла Қаҳҳор қайдларини сайт муаллифи саралади.\n← Bersang, o‘qlari ko‘p so‘z ber, Xudoyim!\nСингадиган жойга сув сепган яхши… →


Қирғизистонда энди қиз ўғирлаганлар ўн йилгача қамалиши мумкин » Ўзбекистон янгиликлари – Zamin.uz\nҚирғизистонда энди қиз ўғирлаганлар ўн йилгача қамалиши мумкин\nҚирғизистонда қиз ўғирлаш учун жазо чораларини янада кучайтиришди. Энди қиз ўғрилари 7 йилдан 10 йилгача озодликдан маҳрум қилинади. Бу ҳақида «Дунё аёллар банки» ноҳукумат ҳуқуқни ҳимоя қилиш ташкилоти етакчиси Гулсан Абитова хабар бериб ўтган.\nБундан ташқари қонунбузарлар 200 минг сом (уч минг доллардан кўпроқ) жаримага ҳам тортилади. Абитованинг таъкидлашича, гарчи бундай одатга қарши кураш чоралари аввал ҳам кучайтирилган бўлса-да, охирги йилларда Қирғизистонда вазият у қадар ўзгармаган. Мамлакатда оила қуриш мақсадида қизларни ўғрилаб кетиш одати ҳамон давом этяпти. Ҳатто шундай ўғриликдан сўнг қизларнинг ўз жонига қасд қилиш ҳолатлари ҳам учраган.\nҚирғизистонда кўп ҳолларда қиз ўғрилаш жинояти содир этилганини жабрланувчи томон маълум этмайди. Ҳуқуқшуносларнинг таъкидлашича, мамлакатда ҳар куни 30 дан ортиқ вояга етмаган қизларни уйланиш мақсадида ўғрилаш жиноятлари содир этилади. Ҳар бешта никоҳнинг биттаси эса айнан шу йўл билан амалга оширилади. Келин бўлмишларнинг учдан икки қисми ўз хоҳишига қарши никоҳга киришади.\nЭслатиб ўтамиз, Қирғизистонда охирги марта 2013 йилда қиз ўғрилашга қарши жазо чоралари кучайтирилган эди. Ўшанда жиноят учун 5 йилдан 10 йилгача озодликдан маҳрум этилиши кўзда тутилган эди.\nЯнгиликлар » Дунё » Қирғизистонда энди қиз ўғирлаганлар ўн йилгача қамалиши мумкин


06 март 2021, Тошкент вақти: 16:05\nЎзбекистон сиëсий, ижтимоий, иқтисодий ва маданий ҳаëти янгиликларини ëритиб келаëтган togri.uz сайти фаолияти 14 октябрда тўхтатилди. Бу ҳақда Озодликка сайт журналисти Сардор Салим маълум қилди.\nБироқ 14 октябрь куни Тошкент вақти билан соат 17.00 да togri.uz сайти Прагада очилди. Сайтда шу куни эълон қилинган бир неча материални, жумладан "QQSning ortiqcha summasini qaytarishning avtomatlashtirilgan tizimi yo‘lga qo‘yiladi" сарлавҳаси остидаги мақолани кўриш мумкин эди.\nСайт журналисти Сардор Салимнинг Озодликка айтишича¸ 14 октябрь Тошкент вақти билан соат 13 дан кейин контент янгиланмаган:\n- Сайт максимум яна икки-уч соат техник мавжуд бўлиб туради. Лекин ижодий жамоа 14 октябрь куни пешиндан кейин тарқалди.\nСуҳбатдошга кўра сайт ходимлари 14 октябрь эрталаб ҳам журналистик иш режаларни муҳокама қилган ва улар учун ëпилиш қарори кутилмаган бўлган:\n- Бугун пешинда ëпилдик. Расман сайт муассисининг молиявий қийинчиликлари сабабли ëпилди. Бугун эрталабдан мақолалар мундарижасини муҳокама қилдик. Ëпиламиз деган гап йўқ эди.\nСайтнинг етакчи журналистларидан бири Хуршид Йўлдошев ўзининг facebookдаги саҳифасида “Togri.uz яҳши ишлади ва яхши ишлагани учун ҳам ëпилди. Қиш яқин ўртоқлар” деб ëзди.\nНашр муассисларига яқин манбанинг айтишича¸ Togri.uz сайти Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги тарафидан жорий йилнинг июнь ойида ОАВ сифатида рўйхатга олинган.\nСуҳбатдошга кўра, нашр эгаси “True Press Network” МЧЖ раҳбари Нодир Ибрагимов 14 октябрь куни тахририятга келиб сайт молиялаши тўхтатилганини билдирган.\nНашр муассисларига яқин манбанинг яна айтишича¸ сайт сўнгги кунларда Тошкент ҳокимияти¸ Ўзбекистон Молия вазирлиги ва Марказий банк эътирозларига нишон бўлган. Шунингдек, сайтда эълон қилинган дори-дармонлар сифати ҳақидаги мақола Соғлиқни сақлаш вазирлиги мулозимлари тарафидан асабий кутиб олинган.\nTogri.uz сайти ëпилишидан бир ой олдин - сентябрда Minbar.uz сайти ҳам молиявий сабаблар боис ëпилган эди. Minbar.uz сайти ëпилгани ортидан ушбу сайт асосчиси Сардор Салим Togri.uz нашрига ишга ўтган эди.\nTogri.uz ижодий жамоаси асосини ўтган йили ëпилган Turon24 ахборот агентлигининг журналистлари ташкил қилган эди.\n“Қадим "Турон"(24) элимизда "Минбар"га чиқиб, "Тўғри"сини гапираверсанг ёпилиб кетасан” дея мутойиба қилди яна битта нашр билан жилмайиб хайрлашган Сардор Салим\nОзодлик билан суҳбатлашган Togri.uz сайти журналисти Сардор Салимга кўра, Togri.uz нашри ижтимоий-сиëсий муаммолар ва асосан иқтисод ва молия ҳақида холис ва расмий Тошкент нуқтаи назаридан масофаланган ахборот беришга “ҳаракат қилган”.\nУнинг яна айтишича¸ бу нашрнинг қисқа умри Ўзбекистонда "эркин сўз яратиш борасида тажрибалардан бири сифатида тарихда қолди".\nP.S. Ушбу хабарни эълон қилишдан олдин, Тошкент вақти билан соат 17.52 да Togri.uz uf га яна бир марта кирмоқчи бўлдик. Бу гал сайт очилмади.


Эътирозсиз рекордлар. Қозоғистон ҳақида фактлар\nДунёдаги ҳар бир мамлакатнинг ўзига хос географик хусусиятлари, маданий қадриятлари, анъаналари, тарихи ва меъморий санъати мавжуд. Қозоғистон ҳам бундан мустасно эмас – унда ажойиб табиат мўъжизалари – қадимий ўрмонлар, чуқур кўллар, кўплаб дарёлар, баланд тоғлар, бепоён даштлар, шунингдек, жонивор ва ўсимликларнинг ноёб турлари учрайди. Лекин табиий мўъжизалардан ташқари Қозоғистонда инсон ўз қўли билан бунёд этган кўплаб санъат асарлари ҳам мавжуд.\nҚозоғистон Республикаси – Евроосиё материгининг марказида жойлашган. Майдони бўйича (2 724 902 км. кв.) дунёда 9-ўринда, МДҲ давлатлари орасида Россиядан кейин 2-ўринда туради.\nШунингдек, Қозоғистон дунё океанига чиқадиган денгиз порти йўқ энг йирик давлат. Давлатимизнинг уммонлардан олислиги унинг иқлимига ҳам таъсир этади. Ёзи – қуруқ, иссиқ, қиши – совуқ. Қозоғистон нам субтропик минтақада бўлсада, унинг шимолида қиш ҳаддан ташқари қаҳратон: Жариқ қишлоқ округида -60 С даража кузатилган. Жанубда ёз ҳаддан ташқари иссиқ: Сариоғоч шаҳрида +53 С даража қайд этилган.\nҚозоғистонда йилнинг тўрт фаслини ҳам аниқ ҳис эта оласиз. Қиш одатда декабрда бошланиб, мартгача давом этади. Ҳаво қуруқ ва совуқ бўлади. Арктик ҳаво массаси кириб келганда ҳарорат ҳатто жанубда ҳам -30 С гача боради. Кўклам март ойининг ўрталарида бошланиб, май ойида тугайди. Баҳорда об-ҳаво ўзгарувчан бўлади: қуёшли илиқ кун тўсатдан кескин совиб кетиши мумкин. Ёз май ойи охирида бошланиб, сентябрнинг ўрталаригача давом этади.\nҚизиғи шундаки, Қозоғистоннинг шимолида баъзан арктик аёзлар кузатилади, жанубида эса Жанубий Америка ёки Ғарбий Осиё давлатларининг субтропик иқлимига мос анор, бодом, писта каби ўсимликларни учратиш мумкин.\nМ. ЭЛТОЕВА, 2018-02-24, 12:40 211


Ким истиғфорни лозим тутса… - Hidoyat.uz\nКим истиғфорни лозим тутса…\nАсосий саҳифа Мақолалар Ким истиғфорни лозим тутса…\nЧоп этилди May 15, 2020 Ким истиғфорни лозим тутса…da fikr bildirishni o'chirish\n“Эй иймон келтирганлар! Аллоҳни кўп зикр қилинглар. Ва эрта-ю кеч Уни поклаб ёд этинглар“ (Аҳзоб сураси, 41-42-оятлар). Манбаларда хабар берилишича, зикрларнинг ичида энг афзали истиғфор айтишдир.\n“Бас, ўз Роббингизга истиғфор айтинг, албатта, У гуноҳларни кўплаб мағфират қилувчидир. У Зот осмондан устингизга кетма-кет барака ёмғирини юборадир. Ва сизга молу мулк ва бола-чақа ила мадад берадир ва сизларга боғу роғлар ҳамда анҳорларни берадир“ (Нуҳ сураси, 11-оят).\nҲасан Басрий ўз даврларида бир гуруҳ кишилар билан суҳбатлашиб ўтирганларида бир одам келиб, қурғоқчиликдан шикоят қилибди. Ҳасан Басрий: “Истиғфор айтинглар“, деб маслаҳат берибдилар.\nИккинчиси келиб, камбағалликдан, учинчиси фарзандсизликдан ва ҳоказо шикоятлар қилибдилар. У зот барчаларига: “Истиғфор айтинглар“, дебдилар.\nШунда суҳбатдошлардан Робейъ ибн Субайҳ Ҳасан Басрийга мурожаат қилиб: “Эй имом, сизга турли кишилар турли нарсалардан шикоят қилдилар, сиз эса ҳаммаларига бир хил жавоб бердингиз, бунинг боиси недур?“, деб сўрабди. Ҳазрат бу саволга жавобан юқорида келтирилган оятни ўқиб берган экан.\nҚуръони каримда шундай дейилади: “Ким ёмонлик қилса ёки ўзига зулм этса, сўнгра Аллоҳга истиғфор айтса, Аллоҳни мағфиратли ва раҳмли Зот топадир“ (Нисо сураси, 110-оят).\nНабий соллаллоҳу алайҳи васаллам: “Гуноҳ қилган ҳар бир мусулмон яхшилаб таҳорат қилиб, икки ракат намоз ўқиб, сўнгра истиғфор айтса, албатта, Аллоҳ уни кечиради“, деганлар (Имом Аҳмад ривояти).\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Аллоҳга қасамки, мен бир кунда Аллоҳга етмиш мартадан кўп истиғфор айтиб, тавба қиламан“, дедилар“ (Имом Бухорий ривояти).\nЯна бир ҳадиси шарифда Пайғамбаримиз соллаллоҳу алайҳи васаллам айтганлар: “Албатта, Аллоҳ таоло ҳар куни кечанинг учдан бири қолганда дунё осмонига тушади ва тонг отгунча: “Тавба қилувчи борми, тавбасини қабул қиламан; истиғфор айтувчи борми, мағфират қилиб, гуноҳини кечаман; сўровчи борми, сўраганини бераман“, дейди“.\nИстиғфор айтишнинг сийғалари кўп. Энг машҳури “Астағфируллоҳ“ дейиш. Истиғфорнинг “Аллоҳуммағфир лии, Роббиғфир лии“ каби сийғалари ҳам бор. Энг афзали эса Саййидул истиғфордир: “Аллоҳим! Сен Роббимсан! Сендан ўзга илоҳи маъбуд йўқ. Сен мени халқ қилдинг. Мен Сенинг бандангман. Мен қодир бўлганимча Сенинг аҳдинг ва ваъдангдаман. Сендан ўзим қилган нарсаларнинг шарридан паноҳ тилайман. Сенинг менга берган неъматингни эътироф қиламан. Сенга гуноҳларимни ҳам эътироф қиламан. Мени мағфират қил. Сендан бошқа ҳеч бир зот гуноҳларни мағфират қилмас“.\nИбн Аббос розияллоҳу анҳудан ривоят қилинади: “Набий соллаллоҳу алайҳи васаллам: “Ким истиғфорни лозим тутса, Аллоҳ унга ҳар бир торликдан чиқишни, ҳар бир ғамдан фориғ бўлишни насиб қилади. Ҳамда уни ўзи билмаган жойдан ризқлантиради“, дедилар“ (Абу Довуд ва Насоий ривояти).\nРасулуллоҳ (с.а.в.)нинг ашёлари сақланадиган шаҳар…


Ўзбекистондаги беш юлдузли меҳмонхона нархи жаҳон меъёридан 1,5 баравар қиммат\n20:48 / 22.02.2017\nТошкент, Самарқанд ва Бухоро Ўзбекистоннинг энг муҳим сайёҳлик марказлари ҳисобланади. Ушбу масканларда мамлакатдаги туризм инфратузилмаларининг 51,7 фоизи жойлашган бўлиб, уларнинг аксарияти халқаро талабларга мос келади. Норматив-ҳуқуқий ҳужжатлар муҳокамаси сайтида жойлаштирилган «Ўзбекистон Республикасида ўрта истиқболда туризмни ривожлантириш бўйича Концепцияси» лойиҳасида шу ҳақда сўз боради.\nАммо, Ўзбекистон сайёҳлик бозорида халқаро меҳмонхоналар брендларининг иштироки жуда сустдир. Барча халқаро меҳмонхона компаниялари Тошкентда жойлашган. Бироқ, бу ердаги нарх-наво дунёнинг етакчи сайёҳлик йўналишларидаги меҳмонхоналар нархларидан сезиларли баланддир. Жумладан, 5 юлдузли халқаро меҳмонхоналардаги бир хона қиймати Европа мамлакатларидаги айни ўрин учун олинадиган нархдан 1,5 баравар кўпдир. Нархларнинг баландлиги эса, мижозларнинг камлиги, рақобат муҳитининг паст даражаси ҳамда бизнес-сайёҳларга ўта қарамлик билан изоҳланади.\nЎзбекистонда туризм соҳаси


Бош сахифа > Янгиликлар > Буюк аждодларимиз мероси – халқимизнинг бебаҳо маънавий бойлигидир\nБуюк аждодларимиз мероси – халқимизнинг бебаҳо маънавий бойлигидир\nДавлатимиз раҳбари Шавкат Мирзиёев 26 май куни пойтахтимизнинг Шайхонтоҳур туманидаги “Сузук ота” мақбараси ва жомеъ масжидида бўлди.\nИстиқлол йилларида мамлакатимизда виждон эркинлиги, диний бағрикенглик тамойилларини таъминлаш, уларнинг қонуний асосларини яратиш ва ривожлантириш масалаларига устувор аҳамият берилмоқда. Имон-эътиқод, меҳр-оқибат, мурувват каби фазилатлар халқимиз маънавий ҳаётини юксалтиришда муҳим асос бўлиб хизмат қилмоқда.\nПрезидентимиз Шавкат Мирзиёев раҳнамолигида миллий урф-одат ва қадриятларимизни тиклаш, муқаддас динимизни, азиз авлиё ва уламоларимизнинг бой меросини теран ўрганиш, уларнинг қадамжоларини обод қилиш, тарихий обидаларни асраб-авайлаш йўлида беқиёс ишлар амалга оширилмоқда.\nСузук отанинг асл исми Мустафоқул бўлиб, 1140 йилда таваллуд топган. У Аҳмад Яссавийнинг қизи Гавҳари Ҳуштожнинг кенжа ўғли бўлган. Болалик чоғида бобоси у кишини эркалаб “Менинг сузигим (суюклигим), хуш келдингиз!”, дегани боис атрофдагилар ҳам уни шу исм билан чақира бошлаган. Сузук ота юзлаб шогирдларга илм бериб, ҳунарга, ҳалол меҳнатга ўргатган. 1363-1364 йилларда буюк бобокалонимиз Амир Темур Яссавийнинг набираси Сузук ота қабри устида мақбара ва масжид бунёд эттирган.\nМустақиллик йиллари бу муқаддас қадамжо қайта тикланиб, ободонлаштирилди. “Сузук ота” маҳалла фуқаролар йиғинида беш мингдан зиёд аҳоли истиқомат қилади. Маҳаллада ҳунармандлик, дурадгорлик, ўймакорлик ривожланган.\nМуқаддас динимизга мувофиқ мақбарада Қуръони каримдан тиловат қилинди.\nУшбу масжид ва мақбара маънавиятимизни янада юксалтиришга, юртимизда эзгулик нурини зиёда этишга хизмат қилиши керак, деди давлатимиз раҳбари. Бу ерда ҳунармандлар маркази ва кутубхонаси ташкил этиш лозим.\nПрезидентимиз мутасаддиларга мақбара ва масжидни реконструкция қилиш, атрофини ободонлаштириш бўйича топшириқлар берди.\nУмар Асроров, Темур Қурбонбоев (сурат), ЎзА\nКўрилганлар сони: 31025


МАРДЛИК ВА ГЎЗАЛЛИК БАЙРАМИ\nЖануби-ғарбий махсус ҳарбий округнинг Қашқадарё гарнизонида ҳарбий хизматчилар ва Қуролли Кучлар хизматчиларининг фарзандлари ўртасида каратэ ва таэквандо ҳамда «Грация-2018» бадиий гимнастика бўйича спорт фестивали ўтказилди. «Жануб юлдузлари» шиори остида ўтказилган спорт тадбирида 4 ёшдан 16 ёшгача бўлган ўғил-қизлар иштирок этди.\nПолковник Умид Тўраназаров командирлик қилаётган ҳарбий қисмнинг «Нуристон», подполковник Саъдулла Арипов командирлик қилаётган ҳарбий қисмнинг «Лочинлар», подполковник Фарҳоджон Раҳмонбердиев етакчилигидаги ҳарбий қисмнинг «Ватанпарвар» деб номланган 12 ва 14 ёшдаги ўғил болалардан ташкил топган спорт жамоалари каратэ ва таэквандо бўйича кўргазмали чиқишлари билан барчанинг эътиборини тортди.\nҲарбий хизматчиларнинг қизлари – Ҳуснида Нишонова, Дурдона Ашурова, Наима Бобохонова, Гулмира Раҳимова, Гулзода Сайфуллаева каби ўндан зиёд бадиий гимнастика маликаси кўргазмали чиқишлар орқали ўз иқтидорларини намойиш этишди.\nСпорт фестивалида жамоалар бўйича биринчи ўринни «Нуристон» қўлга киритган бўлса, бадиий гимнастикада Наима Бобохонова ғолиб деб топилди. Фестивалнинг энг кичик иштирокчиси сержант Салоҳиддин Қурбоновнинг қизи тўрт ёшли Дурдона Ашурова алоҳида фахрий ёрлиқ билан тақдирланди.\nБолалар спорт фестивали иштирокчиларининг ҳар бир чиқишини Қарши шаҳар «Камалак» болалар ташкилоти раиси Л. Бобоева, Ёшлар иттифоқи Қашқадарё вилояти кенгашининг ҳарбий хизматчилар билан ишлаш бўйича етакчи мутахассиси И. Абдухолиқов, Қарши гарнизони маънавият ва маърифат маркази бошлиғи майор Р. Сатторов, Жануби-ғарбий махсус ҳарбий округ хотин-қизлар ва ҳарбий хизматчиларнинг оила аъзолари билан ишлаш бўйича етакчи мутахассис Т. Маманова баҳолаб боришди. Қизларнинг жозибали ва гўзал чиқишлари, ўғил болаларнинг синхрон тарздаги машқлари барчанинг олқишига сазовор бўлди.


Арманистон президенти Армен Саркисян истеъфога чиқди\nАрманистон президенти Армен Саркисян истеъфога чиқди. Тегишли баёнот Президент сайтида эълон қилинди.\nСаркисяннинг аниқлик киритишича, унинг қарори ҳеч қандай ҳиссиётга боғлиқ эмас. У барча фуқароларга «мамлакат учун оғир кунларда кўрсатган матонати, чидамлилиги, сабри ва жасорати учун» миннатдорчилик билдирди. Арманистоннинг собиқ раҳбари аскар ва офицерларга алоҳида миннатдорчилик билдирди.\n«Давлатимиз учун миллий бирдамлик зарур бўлган бугунги оғир паллада президент институти ғийбат ва фитна назариялари объектига айланмаслиги, бу орқали жамоатчилик эътиборини энг муҳим масалалардан чалғитиши керак», — дейилади баёнотда.\nКиритилди: 21:22 23.01.2022. Ўқилди: 2404 марта. Фикрлар сони: 1 та.\nФарғонада “Ўзбекистон-Тожикистон ёшлар форуми” бошланд...


“Ягонасан, муқаддас Ватан!” Республика танловининг Қашқадарё вилоят босқичи бўлиб ўтди »\n“Ягонасан, муқаддас Ватан!” Республика танловининг Қашқадарё вилоят босқичи бўлиб ўтди\n17 июль, 2018 217 qashqadaryo Qashqadaryo yangiliklari\nЎзбекистон Республикаси Президентининг 2009 йил 7 апрелдаги “Ягонасан муқаддас Ватан!” республика қўшиқлар танловига тайёргарлик кўриш ва уни ўтказиш тўғрисида” ги ПҚ-1091-сонли қарорига асосан танлов хар йили анъанавий тарзда Маданият вазирлиги томонидан 3-босқичда ўтказилиб келинади. Яъни 1-босқич шахар ва туманлар, 2-босқчи вилоятлар, 3-босқчи республика босқичи. Мазкур танловни ўтказиш бўйича Маданият вазирлигининг 2018 йил 21 июндаги 383-сонли буйруғи қабул қилинди. Ушбу буйруқ асосида 2018 йил 10-11 июль кунлари “Ягонасан, муқаддас Ватан!” республика танловининг шахар ва туман саралаш босқичлари ўтказилди.\nТанловнинг шахар ва туман саралаш босқичларида ҳакамлар хайъатининг якуний хулосасига кўра 1,2,3-ўрин совриндорлари жами 40 нафар ижодкорлар танловнинг вилоят босқичига тавсия этилди.\n2018 йил 28 июндаги “Ўзбекистон Республикаси давлат мустақиллигининг йигирма етти йиллиги байрамига тайёргарлик кўриш ва уни ўтказиш тўғрисида” ги ПҚ-3814-сонли қарорлари ҳамда вилоят ҳокимининг 2018 йил 2 июлдаги Х-653/07-сонли қарори ижросини таъминлаш мақсадида 2018 йил 14 июль куни Қарши шаҳар маданият ва аҳоли дам олиш марказида Ўзбекистон Республикаси давлат мустақиллигининг йигирма етти йиллиги муносабати билан “Ягонасан муқаддас Ватан!” республика кўрик-танловининг вилоят босқичи юқори савияда ташкил этилди.\nМазкур танловнинг шахар ва туман саралаш босқичларида совриндор бўлган жами 40 нафар ижодкорлар танловнинг вилоят саралаш босқичида иштирок этди.\nУшбу танловда шаҳар ва туман босқичида ғолиб бўлган иштирокчилар ўзларининг “Ватан” мадҳини тараннум этувчи куй-қўшиқлари орқали томошабинлар кўнглига илиқлик олиб кириш билан бир қаторда катта таассурот қолдирдилар.\nТанловда жами 40 нафар иштирокчи қатнашиб, Ҳакамлар хайатининг якуни хулосасига кўра 1-ўрин Китоб туманидан Аброр Фазлиддиновга “Шукур қилайлик” қўшиғи А.Дўстов мусиқаси, С.Сатторов сўзи, 2-ўрин Шаҳрисабз шаҳридан Дилшод Бобомуродовга “Ўзбекистон” қўшиғи Ф.Қурбонов мусиқаси ва сўзи, 3-ўрин Касби туманидан А.Давронов “Ўзбек Диёри” қушиғи, А.Раҳмонқулов мусиқаси, Амир Ҳудойберди сўзи учун берилди.\nТанловнинг республика саралаш босқичида 1,2,3-ўрин ғолиблари иштирок этиш учун тавсия этилди.


Трамп ўзини АҚШнинг кейинги президенти деб атади\nАҚШнинг собиқ президенти Дональд Трамп 2024 йили мамлакатда бўлиб ўтадиган сайловларда иштирок этишига шаъма қилди.\nИжтимоий тармоқларда сиёсатчининг гольф ўйнаётгани видеолари тарқалди. Трамп "Make America Great Again" ёзувли қизил шапкада ва ўзининг фамилияси туширилган оқ либосда тўпни майдонга ўрнатаётганини кўриш мумкин. Кадр ортадиги шарҳловчи " АҚШнинг 45-президенти илк марта телевидениеда", - деб шарҳ берди.\nТрамп 2024 йили бўлиб ўтадиган сайловларда иштирок этиши ҳақидаги саволларга жавоб беришдан қочмоқда, лекин ўз тарафдорлари билан фаол музокара олиб боришда давом этмоқда. Аввалроқ, АҚШ собиқ раҳбари сайловолди ташвиқотни молиялаштириш чеклови туфайли ўз номзодини қўйиш ниятини эълон қила олмаслигини тушунтирган эди. Шу билан бирга, у тарафдорларига 2024 йилги кампания бўйича қарори уларни хурсанд қилишини ва Аризонадаги митингда у "Оқ ўйни қайтариб олишини" айтди.\n2020 йилги сайловда Трамп Жо Байденга ютқазиб қўйганди.\nКиритилди: 21:06 26.01.2022. Ўқилди: 1612 марта. Фикрлар сони: 8 та.


Ватан мадҳини куйлаймиз – Сурхон тонги\nБош саҳифа / Маданият / Ватан мадҳини куйлаймиз\nИюл 21, 2018\tМаданият Изоҳ қолдириш 681 Кўрилди\nТермиз шаҳридаги 2-болалар мусиқа ва санъат мактабида “Ягонасан, муқаддас Ватан!” республика кўрик-танловининг вилоят босқичи бўлиб ўтди.\nВатанни шарафлайдиган, ор-номус, қадр-қиммат, ғурур ва ифтихор каби фазилатлар ифода этилган энг яхши қўшиқлар ва ижрочилари юксак бадиий мезонлар ва холислик асосида танлаб олинди.\n— Вилоятимизда жуда кўп истеъдодли ёшлар борлигини билдик. Улар билан танишиб, келажакда ҳамкорликда ишлашни режалаштирдик, — дейди танлов ғолиби М. Усмонов. — Танловнинг республика босқичида ўз истеъдодимни намойиш этиш учун бор куч ва ғайратимни ишга соламан.\nТанловда Эъзоза Ҳасанова ва Алимардон Алибоевлар 3- ўринга, Мухлиса Ҳасанова 2- ўринга, вилоят мусиқали драма театри хонандаси Мақсуд Усмонов 1-ўринга лойиқ топилиб, йўлланмани қўлга киритди.\nҒолиблар вилоят маданият бошқармасининг диплом, фахрий ёрлиқ ва эсдалик совғалари билан тақдирландилар.\nОлдинги Зомин ўйлари\nКейинги Аёл ва гул\nПАСПОРТНИ РАСМИЙЛАШТИРИШ хонадонларда ҳам амалга оширилади


hidoyat.uz – “Мовароуннаҳр” нашриётининг сайти - Ота-она бўлиш масъулияти\nОта-она бўлиш масъулияти\nНархи: 1800 сўм.\nУшбу китобни ўқиб чиққач, фарзандларимиз тарбиясини боғча, мактаб, ўқув юрти, қолаверса, маҳалла-кўй зиммасига юклаб, бу масалада кўпинча кечикиб юришимизни англаймиз. Исломий қоидаларга мувофиқ, аслида, ўғил-қизларимиз тарбияси улар дунёга келишларидан анча олдин ўзимизни уларга муносиб ота-оналикка тайёрлашимиздан бошланиши лозим эканини билиб оламиз.\nШунингдек, муаллиф зурриётларимизнинг ҳомила, она кўксидан озиқланиш даврлари тарбия жараёнининг ўта масъулиятли босқичлари бўлиб, уларнинг келажагини кўп жиҳатдан белгилаб бериши, фарзандларнинг ота-оналардаги ҳақлари хусусида ҳам фикр юритади.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитасининг 1798-сонли тавсияси билан чоп этилди.


Бу эса ўзининг ҳаётбахш самарасини бераётганига бугун барчамиз гувоҳмиз: йиллар давомида ҳар биримизни ўйлантириб келаётган муаммолар аста-секин барҳам топаётгани, ҳар соҳада қонун ва унинг адолатли ижроси сабаб тартиб-интизом юзага келаётганидан халқимиз ниҳоятда мамнун.\nДавлатимиз раҳбарининг ижодкор зиёлилар билан учрашувида ҳам биз, қалам аҳли дилида тугун бўлиб юрган дардларимизга, ижоддан ташқаридаги ҳаётий муаммоларимизга ҳам адолатли ечим топилди. Шу пайтгача пенсия ёшидаги ёки нафақага чиққан, узоқ вақт давомида тажриба ва маҳорати сайқалланган ёзувчи-шоирлар неча йиллик ижод ҳамда машаққатли меҳнат маҳсули бўлган асарларини китоб ҳолида чоп эттиришга ошиқмас, рости, бунинг ортида моддий рағбатни кўрмас, кўнгилдаги иштиёқ, ҳафсала бора-бора сўниб кетарди.\nУй-жой, шаҳар пропискаси туфайли ижод оламига эндигина кириб келаётган ёшларнинг аксарияти эса пойтахт адабий муҳитидан йироқлашиб, ўз вилоятига, қишлоғига қайтишга мажбур бўлаётганини ҳам яширишнинг ҳожати йўқ. Ҳаттоки назмда ёки насрда қалами чархланиб бораётган, адабиётимизнинг эртаси бўлишига ишониб турган истеъдодли йигитларимиз орасида рўзғор ташвиши билан пул топиш илинжида яқин ва узоқ ўлкаларга чиқиб кетганлар бор.\nИжодкорларнинг юрагидаги, ўй-хаёлидаги ана шундай ташвишларни англаган Президентимизнинг адабиёт, маданият ва санъат, шунингдек, оммавий ахборот воситалари вакилларини қўллаб-қувватлашга астойдил бел боғлагани чинакам маънавий жасоратдир. Давлатимиз раҳбарининг куни кеча матбуотда эълон қилинган “Маданият ва санъат ташкилотлари, ижодий уюшмалар ва оммавий ахборот воситалари фаолиятини янада ривожлантириш, соҳа ходимлари меҳнатини рағбатлантириш бўйича қўшимча шароитлар яратишга доир чора-тадбирлар тўғрисида”ги қарори ана шу эзгу ҳаракатларнинг узвий давоми бўлди.\nБиз Ёзувчилар уюшмасида ёшлар билан бирга ушбу ҳужжатнинг моҳияти ва аҳамияти ҳақида давра суҳбати ўтказдик. Очиғи, ёшларимизнинг қалбидаги чексиз қувонч, ҳаяжон кўзларида яққол акс этиб турарди. Ахир бу қарор ижодкорлар меҳнатига яраша эътибор ва эъзоз топиши, турмушнинг турли майда ва катта ташвишларидан ҳимояланиши ҳамда муносиб рағбатлантирилишини ҳуқуқий жиҳатдан асослаб берди-да!\nКитобхон қалбини алангалатиш учун ижодкорнинг қаламидан ўт сачраб туриши керак. Унинг ўзи тушкун ва умидсиз аҳволда бўлса, қандай қилиб илинж билан қўлига китоб олган ўқувчи кўнглини кўтарадиган, қалбида умид чироғини ёқадиган сўзни айтади? Ёки яшашга, курашишга, мақсад томон интилишга илҳомлантира олади?\nБугунги ўзгаришлар, ижодкорларнинг мана шундай қўллаб-қувватланиши уларда кузатилаётган ҳафсаласизлик аталмиш иллатни тумандай тарқатиб юборди.\nШу ўринда бир мулоҳаза. Ўзбекистон Ёзувчилар уюшмаси қошида ягона бадиий кенгаш тузилса ва бу кенгаш йил бўйи чоп этиладиган китоблар режасини ишлаб чиқса, таниқли ёзувчи-шоирлар билан бирга ёш ижодкорларнинг катта-кичик асарлари кўпчиликнинг маслаҳати, таклифи ва танқидий нигоҳидан ўтган ҳолда китоб ҳолида чоп этилса, нур устига нур бўларди. Шунда адабиётимизнинг бадиий савиясини ҳаминқадар, олди-қочди, ғариб “асар”лардан асраган, иқтидор эгаларига қанот бағишлаган бўлар эдик. Асосийси, дурдона асарлардан завқ олиш имконияти яратилади. Бинобарин, яхши китоб ўқувчи дидини ўстиради, маънавий юксалтиради. Ана шунда адабиётнинг ҳам қадри кўтарилади. Китобни одамлар меҳр билан варақлайдиган, асраб-авайлайдиган бўлади.\nДунё мамлакатларида ижодкорларга давлат томонидан қандай имтиёзлар берилаётгани билан қизиқиб кўрдим. Юртимиздаги бундай имконият, бундай қулайликларни ҳеч ерда учратмадим. Ўзбекистоннинг бу соҳадаги амалиёти тенгсиз. Энди биз, ижодкорлар ҳам шу ғамхўрликка жавобан юксак тафаккур ва илҳом маҳсули бўлган асарлар яратишимиз даркор.


Тошкентдан Орол денгизигача авторалли ўтказилади - Carzone.Uz\n2-9 август кунлари дунёга машҳур «Discover rallytour» томонидан Тошкент шаҳридан Орол денгизигача бўлган оралиқда 4000 километрлик ралли бўлиб ўтади. Бу ҳақда Uz24.uz ёзмоқда.\nМусобақани ўтказишдан асосий мақсад — илгари дунёда катталиги бўйича тўртинчи ўринда турган Орол денгизининг ҳозирги ҳолатини кўриш, инсонларнинг табиат бойликларидан унумсиз фойдаланишларининг оқибатларини дунёга танитиб, бундан тегишли хулоса чиқаришга ундаш.\nУшбу тадбирда иштирок этиш ихтиёрий, фақат бунинг учун 1 850 000 сўм тўлаш кифоя.\nМусобақа ташкилотчилари ўз автотранспортларида иштирок этувчи фуқароларни барча саёҳат давомида техник ёрдам машиналари кузатиб боришади. Шунингдек улар энг яхши меҳмонхоналарда тунаб, тиббий суғуртага эга бўлишади.\nИштирокчилар йўл давомида юртимизнинг миллий таомлари, такрорланмас ландшафтлари, тарихий ва бошқа диққатга сазовор жойлари билан танишиб, сафар давомида сир тутилган тадбирларнинг иштирокчиларига айланишади.\nЎтказилган тур телеканаллардаги кўнгилочар дастурларда намойиш этилади.


«Набираси йиғлаб куйлади». Ортиқ Отажоновнинг хотира кечаси бўлиб ўтди (видео) » Sangzor.uz - Инновацион ахборот портали\nSangzor.uz » Жамият » «Набираси йиғлаб куйлади». Ортиқ Отажоновнинг хотира кечаси бўлиб ўтди (видео)\nМуаллиф User Сана 28-06-2019, 12:16 Фикрлар "0" Кўрилди: 418\nЎзбекистон санъат ва маданият институтида Ўзбекистон халқ артисти, марҳум санъаткор Ортиқ Отажоновнинг хотира кечаси бўлиб ўтди. Кечада «Дарё» мухбири Феруз Муҳаммад ҳам иштирок этди ва репортаж тайёрлади.\nХотира кечасида Ортиқ Отажоновнинг шогирдлари устозининг қўшиқларини тўлиқ жонли ижрода куйлади.\nОртиқ Отажоновнинг набираси Камрон Отажонов хотира кечасига келган мухлислардан оиласи номидан узр сўради.\nОиламиз номидан узр сўрайман, қариндош-уруғларимиз, оиламиз Хоразмга сафар билан кетишган. У ерда бобомни маракаларини ўтказишмоқда. Шунинг учун қўлимиздан келганича қўшиқ айтиб беришга, ташкилотчилик қилишга устозимиз билан ҳаракат қилдик.\nКамрон Отажонов, Ортиқ Отажоновнинг набираси\nКатегория Жамият / Видео Кўрилди 418\nМутаассиб фикр ва қарашларнинг пайдо\nЖиззахда 355 туп “каннабис” гиёҳвандлик\nЙўллар равон, кечалар чароғон,


Греция молия вазири истеъфо берди\n13:40 / 06.07.2015\nГреция бош вазири Янис Варуфакис истеъфо берди. Бу ҳақда ANA-MPA хабар бермоқда.\n“Референдум натижалари эълон қилинганидан сўнг Еврогуруҳ иштирокчилари ва бошқа ҳамкорлар менинг йўқлигим музокара ишига ёрдам беришига ишониши менга маълум қилинди. Шу боис мен молия вазирлигидан кетаяпман”, – дейилади Варуфакиснинг баёнотида.\nУнинг сўзларига қараганда, истеъфога чиқишдан асосий мақсад бош вазир Алексис Ципрасга европалик кредиторлари учлиги – Еврокомиссия, Европа марказий банки ва Халқаро валюта жамғармаси билан музокаралар олиб боришни енгиллаштиришдир.


Ван Гаал "Борнмут"дан мағлуб бўлган шогирдларини мақтади\n10:38 / 13.12.2015\n"Манчестер Юнайтед" жамоаси бош мураббийи Луи ван Гаал ўз шогирдларининг "Борнмут"дан мағлуб бўлишидан жаҳли чиқмаган ва уларнинг ўйинидан қониқиш ҳосил қилган. Унинг фикрича, "МЮ" мағлубиятга лойиқ ўйин кўрсатмаганди.\n"Биринчи таймда биз ўз ўйинимизни кўрсата олдик ва голли вазиятлар яратдик. Менимча, танаффус бўлиб қолиши бизни ғалабадан айро қилди. Иккинчи таймда рақиб тасодиф орқасидан иккинчи голни уриб қўйди ва ҳисобни тенглаштириш машаққатли ишга айланди. Чунки, "Борнмут" натижани сақлаб қолиш учун ҳимояга ётиб олиб, ўз мақсадига эришди. Биз охиригача ўйинни сақлаб қолишга тиришдик, вазиятларга эга бўлдик, лекин омадимиз келмади. Турнир жадвалининг қуйи қисмидаги жамоадан мағлуб бўлиш жуда оғриқли бўлсада, футболчиларимнинг характер кўрсата олишганини қайд этишим керак. Уларнинг ўйини менга ёқди", дейди голландиялик мутахассис.\nҲолбуки, бироз олдинроқ, "МЮ" футболчилари охирги 3 ўйиннинг иккинчи таймларида дарвозаларга биттадан ортиқ зарба бера олишмагани маълум қилинганди.\nҚолаверса, "МЮ" "Борнмут"га 1:2 ҳисобида ютқазиш орқали ғалабасиз сериясини 5та ўйинга етказди.\nЖамоа охирги ғалабасини 21 ноябрь куни, "Уотфорд"га қарши ўйинда (2:1) қайд этганди. Шундан сўнг "ПСВ" (0:0), "Лестер" (1:1), "Вест Ҳэм" (0:0), "Вольфсбург" (2:3) жамоалари билан ўйинларда очко йўқотилганди.\nАйни вақтда жамоа, 16 тур ўйинлари якунланмаган бир пайтда турнир жадвалида 29 очко билан тўртинчи ўринда турибди. Тур якунида "Тоттеҳэм" жамоасида "МЮ"ни қувиб ўтиш имконияти мавжуд.\n"Манчестер Юнайтед" футболчилари ўтказилган 16та ўйинда 21та гол уриб, 12та ўтказиб юборишган.


18 Февраль 12:06\nNUR-SULTAN. Kazinform – ҚР Соғлиқни сақлаш вазири Елжан Биртанов коронавирус туфайли Япония қирғоқларида карантинга олинган круиз лайнеридаги Қозоғистон фуқаролари ҳақида маълумот берди, деб хабар беради Kazinform мухбири.\nЯпонияда кучли ёғингарчилик туфайли 50дан ортиқ маданий мерос объектлари зарар кўрди Ҳиндистон ва Россиядан Қозоғистонга дори-дармонлар келтирилади Касалхоналарга 3 миллиард тангалик дори-дармон тарқатилмоқда\n«Япония Соғлиқни сақлаш вазири билан тўғридан-тўғри алоқадамиз. Улардаги маълумотга кўра, қозоғистонликларнинг айни дамда вирус (янги турдаги коронавирус – Ред.) юқтиргани ҳақида ахборот йўқ. Бундан ташқари, фуқароларимиз билан ҳам тўғридан-тўғри алоқа ўрнатилган», - деди вазир Ҳукумат мажлисида.\nУнинг айтишича, круиз лайнеридаги қозоғистонликларнинг аҳволи яхши.\n«Ҳозирда биз Ташқи ишлар вазирлиги билан биргаликда юртимиз фуқароларини Қозоғистонга олиб келиш масаласини ойдинлаштиряпмиз», - деди Елжан Биртанов.\nТаъкидлаш жоиз, кема 5 февралдан бери карантинда турибди. Карантин вақти февральда якунланиши лозим. Шундан сўнг, агар фуқароларимизда коронавирус аломатлари бўлмаса, кемадан чиқишига изн берилади.\nЯпония лайнердан бўшатилган йўловчиларни ерга тушгандан сўнг яна бир марта текширишни режалаштирган.\nҚР Ташқи ишлар вазирлиги берган маълумотларга кўра, кема бортида қозоғистонлик икки аёл ва 8 ва 12 ёшли иккита бола бор. Озиқ-овқат ва тиббий ва бошқа зарурий буюмлар билан тўлиқ таъминланган.\n#Тиббиёт #Ҳукумат мажлиси


23 январ 2019, Тошкент вақти: 10:56\nЛола Каримова-Тиллаева ўзига қарашли нашрлардан бирида 1 июл куни Париж Олий суди чиқарган қарорга ўз эътирозларини билдирди.\nПариж маҳкамаси Ўзбекистон Президенти Ислом Каримовнинг кенжа қизи Лола Каримова-Тиллаеванинг Rue89 нашри устидан берган шикоят аризасини қондирмаган эди.\nСуд ҳукмига кўра, президентнинг қизи ва Ўзбекистоннинг ЮНЕСКОдаги вакилини "диктаторнинг қизи", Ўзбекистон президентини "диктатор" деб атаган француз журналисти Огустен Скалберт ўз мақолаларида билдирган фикрлар ҳақиқат, деб тан олинди.\nЛола Каримова-Тиллаевага оид Интернет нашрда Париж маҳкамаси қарори "адолатсиз", дея қораланади ва суднинг Лола Каримова-Тиллаевага Rue89 Интернет газетасидан пул ундириб бермаганидан таассуф билдирилади.\nСўз эркинлиги ва матбуотнинг жамиятдаги муҳим роли эътироф қилинган билдиришномада оммавий ахборот воситалари рақобат кетидан қувиб, нохолис гапларни тарқатиши урғуланган.\nУнда айтилишича, Rue89 нашри журналистик этикага хилоф тарзда ишлаган.\nЛола Каримова-Тиллаева расмий сайтидаги матнда Париж Олий судидаги маҳкама жараëнига нисбатан эътирозлар ҳам ўрин олган.\nЭътирозларда Rue89 томони келтирган ҳужжатларнинг асл нусха экани шубҳа остига олинади.\n"Афсуски, ўз мақоласига эътибор қаратишни хоҳлаган Rue89 амалда ноаниқ ва номавзун йўл танлаган. Яна ҳам афсусланарли тарафи шуки, сенсация кетидан қувган Rue89 оммавий ахборот воситаларининг асосий тамойили бўлган мувозанатни унутди", дейилади Лола Каримова-Тиллаевага оид нашрдаги билдиришномада.\nГап ўз мақолаларида президент Каримовни "диктатор", Лола Каримовани "диктаторнинг қизи" деб атаган француз журналисти Огустен Скалберт ҳақида кетмоқда.\nАввалроқ Скалберт Озодликка Париж Олий судида Лола Каримова-Тиллаева "устидан ғалаба қилганини" маълум қилган эди.\nЛола Каримова-Тиллаеванинг аризаси 19 май куни Париж Олий судида кўрила бошлаган, 1 июлда эса мазкур иш бўйича ҳукм ўқилган эди.\nКаримова хоним Франциядаги мустақил журналистларнинг энг йирик ва энг машҳур Интернет нашри ҳисобланмиш Rue89 интернет газетасини туҳматона маълумот тарқатиш орқали ўз обрўсига путур еткизганликда айблаб, ўзига еткизилган маънавий зиëнни қоплаш учун нашрдан 30 минг евро миқдорида товон пули талаб қилган эди.\nСудья Бояр ҳукмида журналист Скалберт мақолаларида "туҳмат аломатлари бўлмаган" дейилади.


Мирзиёев “Ўздонмаҳсулот” фаолиятини танқид қилди | Qalampir.uz\nМирзиёев “Ўздонмаҳсулот” фаолиятини танқид қилди\nЖамият\t11 Май 16:38 5819\nЎзбекистонда давлат дон корхоналарининг тегирмон харажатлари хусусий секторга нисбатан 20-25 фоизга юқори, рентабеллик эса 2 баравар кам. Ишлар самарасиз йўлга қўйилгани оқибатида “Ўздонмаҳсулот” корхоналарининг Қишлоқ хўжалиги жамғармаси олдидаги қарзи 1,8 трлн сўмни ташкил этиб, шундан 1,1 трлн сўми умидсиз қарз ҳисобланади. Бу ҳақда Ўзбекистон Республикаси Президенти Шавкат Мирзиёев раислигида бугун, 11 май куни дон маҳсулотлари корхоналарида трансформация жараёнларининг натижадорлигини ошириш чора-тадбирлари бўйича йиғилишда маълум қилинди.\nЙиғилиш аввалида давлат раҳбари жаҳон бозорларида озиқ-овқат нархлари кун сайин юқори суръатлар билан ўсаётганидан хавотир билдирган.\n“Бугунги кунда халқаро биржаларда 1 тонна буғдой 400 доллардан сотилмоқда ва йил бошига нисбатан 30 фоизга ошди.\nБундай вазиятда нарх-наво барқарорлигини таъминлашнинг ягона тўғри йўли бу – фермерлар манфаатдорлигини таъминлаш, ҳосилдорликни ошириш орқали бозорда таклифни кўпайтириш ҳисобланади. Бунинг учун ғаллачиликда бозор механизмларини тўлиқ жорий этиш зарур.\nБиз бу ислоҳотларга узоқ тайёргарлик кўрдик. Барча масалаларни пухта ҳисоб-китоб қилиб, бу ишларни босқичма-босқич амалга ошириб келаяпмиз”, дейди Шавкат Мирзиёев.\nЙиғилишда соҳада хусусий секторга кенг йўл очилгани туфайли унинг улуши тобора ортиб бораётгани таъкидланган. Хусусан, сўнгги уч йилда ҳудудларда қуввати қарийб 3 миллион тонна бўлган 160 дан ортиқ йирик хусусий дон корхоналари иш бошлади.\n“Лекин, бугунги кунда “Ўздонмаҳсулот” компанияси таркибидаги 43 та дон корхоналари янги бозор шароитларида самарали ишлашга тайёрми? Афсуски, бу саволга жавоб ижобий эмас.\nШу пайтгача компания таркибидаги дон корхоналари фермерлардан тайёр буғдойни қабул қилиб, уни қайта ишлаш билан шуғулланиб келган. Оқибатда, уларнинг ун ишлаб чиқариш қувватларидан фойдаланиш даражаси ўртача 60 фоиздан ошмайди”, дея танқид қилди Президент.\nИшлар самарасиз йўлга қўйилгани оқибатида “Ўздонмаҳсулот” корхоналарининг Қишлоқ хўжалиги жамғармаси олдидаги қарзи 1,8 трлн сўмни ташкил этиб, шундан 1,1 трлн сўми умидсиз қарз ҳисобланади.\nЙиғилишда давлат дон корхоналарида талон-торож қилиш ҳолатларига ҳалигача барҳам берилмагани алоҳида урғуланди.\n14 Май 09:13 33438\n15 Май 16:43 31286\n14 Май 22:33 30715\n13 Май 22:10 27214\n13 Май 21:09 26884


Дунë, 01 ноябр 2013\n15 ноябр 2018, Тошкент вақти: 02:48\nБишкек шаҳар туманлараро суди россиялик сиёсатшунос Александр Князевни Қирғизистонга киритмаслик ҳақида қарор чиқарган Миллий хавфсизлик хизмати ҳаракатини асосли деб баҳолади\nГрузия Марказий сайлов комиссияси тарқатган дастлабки маълумотларга қараганда, бу мамлакат Президенти сайловида Бош вазир Бидзина Иванишвилининг иттифоқчиси кўпчилик овозини олди. Комиссия якшанба куни ўтказилган сайловда берилган овозларнинг деярли барчаси санаб бўлинганини, етакчи “Грузия орзуси” коалициясидан кўрсатилган номзод Георгий Маргвелашвили сайловчилар 62 фоизининг овозини олганини душанба куни хабар қилди.\nҲафта суратлари: Қувончли ва ташвишли кунлар\nЎтган ҳафтада Руминияда Молдова билан бирлашиш талаб қилинган митинглар бўлиб ўтди. Агар бу талаб келажакда амалга оширилса, Руминия ва Молдова яқин тарихда Германиядан сўнг бирлашган иккинчи давлат бўлади. Руминлар бирлашиш талаби билан митинг ўтказаётган бир пайтда Қиролича Елизавета қирол оиласининг янги аъзосини чўқинтириш маросими билан банд эди.\nМосквада калтаклаб кетилган асли бухоролик 24 ёшли Илҳом Маҳмудовнинг бош суяги ёрилган ва оғир аҳволда шифохонага ётқизилган.\nApple гиганти iPad Air ва янги MacBook компютерини тақдим этди\nApple корпорацияси 22 октябр куни Сан Францискода тақдим этган янги iPad Air планшет компютери аввалгисидан 28 фоизга енгил ва 20 фоизга юпқа.\nАҚШнинг дунёдаги энг йирик наркабаронлар рўйхатига киритилган “қонундаги ўғри” Қамчи Кўлбаевдан қирғиз суди айбловнинг энг оғир моддаларини олиб ташлади ва бунинг оқибатида жиноят олами лидери бир йил оралиғида қамоқдан чиқиши мумкин.


Меҳмонлар дастлаб Ўзбекистон Республикасининг Биринчи Президенти Ислом Каримов мангу ором топган маскан — Ҳазрати Хизр мажмуасини зиёрат қилди. Буюк Йўлбошчимиз қабрига гул қўйиб, ҳурмат бажо келтирди.\nН. Патрушев Ислом Каримов мустақил Ўзбекистон давлатининг асосчиси сифатида унинг тараққиёти, халқаро майдонда ўз муносиб ўрнини топиши учун жуда катта ишларни амалга оширганини таъкидлади. Нафақат Ўзбекистон, балки Марказий Осиё минтақасида тинчлик-осойишталикни сақлаш, миллатлараро тотувликни таъминлаш йўлида қатор ташаббусларни илгари суриб, уларнинг амалга оширилишига беқиёс ҳисса қўшгани қайд этилди.\nМазкур рукндаги бошқа мақолалар: « Мурожаатлар ижроси бўйича батафсил ахборот берилди\tҲаракатлар стратегияси: дастлабки натижалар халқимиз ҳаётида намоён бўлмоқда »


Хоразм вилояти ҳокимлигининг фаолияти тўғрисида фойдаланилиши қонун ҳужжатларига мувофиқ чеклаб қўйилган маълумотлар РЎЙХАТИ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Чеклаб қўйилган маълумотлар » Хоразм вилояти ҳокимлигининг фаолияти тўғрисида фойдаланилиши қонун ҳужжатларига мувофиқ чеклаб қўйилган маълумотлар РЎЙХАТИ\nХоразм вилояти ҳокимлигининг фаолияти тўғрисида фойдаланилиши қонун ҳужжатларига мувофиқ чеклаб қўйилган маълумотлар РЎЙХАТИ\nЖисмоний шaxслaрнинг шaxсий мaълумотлaри тўғрисидaги axборот.\nЖисмоний шaxснинг шaxсий ҳaёти тўғрисидaги axборот, шунингдeк, унинг шaxсий ҳaёти сирини очувчи axборот, қонун ҳужжaтлaридa бeлгилaнгaн ҳоллaр бундaн мустaсно.\nAxборот мaнбaи ёки тaxaллус билaн имзо чeккaн муaллиф тўғрисидaги axборот, қонун ҳужжaтлaридa бeлгилaнгaн ҳоллaр бундaн мустaсно.\nЁзишмaлaр, тeлeфондaги сўзлaшувлaр, қонун ҳужжaтлaригa мувофиқ axборот олиш чeклaнгaн тeлeкоммуникaциялaр тaрмоқлaри орқaли узaтилaдигaн почтa, тeлeгрaф xaбaрлaри вa бошқa xaбaрлaр сири тўғрисидaги axборот.\nҚонун ҳужжaтлaригa мувофиқ axборот олиш чeклaнгaн тeргов вa суд юритуви сири ҳисоблaнгaн мaълумотлaр.\nҚонун ҳужжaтлaригa мувофиқ axборот эгaси axборот олишни чeклaгaн xизмaтгa доир мaълумотлaр.\nҚонун ҳужжaтлaригa мувофиқ axборот олиш чeклaнгaн тижорaт сири ҳисоблaнгaн мaълумотлaр.\nҚонун ҳужжaтлaригa мувофиқ axборот олиш чeклaнгaн бaнк сири, шaxсни суғуртaлaш вa вaсият сири.\nҚонун ҳужжaтлaригa мувофиқ axборот олиш чeклaнгaн (врaчлик сири, нотaриaл ҳaрaкaтлaр, aдвокaтлик сири вa бошқaлaр) кaсб фaолияти билaн боғлиқ мaълумотлaр.\nУлaр ҳaқидaги мaълумотлaр рaсмий тaрздa эълон қилингунгa қaдaр иxтиро, фойдaли модeл ёки сaноaт нaмунaсининг моҳияти тўғрисидaги мaълумотлaр.\nЎзбек тили / Фаолият / Чеклаб қўйилган маълумотлар


Темир йўл хизматидан 19 миллиондан зиёд йўловчи фойдаланди - www.Voydod.net\nТемир йўл хизматидан 19 миллиондан зиёд йўловчи фойдаланди Bo'limi: Новости Мира\n5 Ўзбекистон Миллий матбуот марказида “Ўзбекистон темир йўллари” давлат акциядорлик компанияси томонидантемир йўллар ягона миллий тармоғини такомиллаштириш ва йўловчиларга хизмат кўрсатиш сифатиниошириш бўйича олиб борилаётган вазифаларга бағишланган матбуот анжумани ўтказилди.\nТадбирдаайни пайтда юкларнинг 70 ва йўловчиларнинг 60 фоизи, импорт ҳамда экспорт қилинадиган юклар умумий ҳажмининг90 фоизи мамлакатимиз темир йўллари орқали ташилаётганлиги таъкидланди. 2013 йилги юк ва йўловчи ташишкўрсаткичлари ҳам соҳанинг жадал ривожланиб бораётганидан далолат беради. Масалан, шу даврда 82,9 миллионтонна юк ташилиб, юк айланмаси 22,6 миллиард тонна-километрни ташкил этган. 19 миллиондан зиёд йўловчитемир йўл хизматларидан фойдаланган, йўловчи ташиш айланмаси 3,6 миллиард йўловчи-километрни ташкил қилган,дея хабар беради ЎзА. Юқори тезликда ҳаракатланувчи “Afrosiyob” поездида бугунги кунгача 400 мингданзиёд йўловчи ташилди. Мутахассисларнинг таъкидлашича, бу темир йўл транспорти орқали йўловчи ва юк ташишҳажми йилдан-йилга ўсиб бораётганидан далолатдир. Шу билан бирга, темирйўлчилар олдида турган қатор муҳимвазифаларнинг ҳал этилиши темир йўл транспорти хизматларига бўлган эҳтиёжни қондириш баробарида, унингсифатини ҳам ошириш имконини беради. Хусусан, темир йўл линияларининг электрлаштирилишинатижасида уларнинг ўтказувчанлик қобилияти ва иш самарадорлиги ортади, эксплуатация сарф-харажатларикамаяди.\nМаълумки, 2012 йилда тегишли Давлат дастури асосида Тошкент-Самарқанд темир йўл линиясинингЯнгиер-Даштобод-Зарбдор-Жиззах ва Ғаллаорол–19-разъезд–Маржонбулоқ участкаларини электрлаштириш ишлариниҳоясига етказилган эди. Айни пайтда Мароқанд – Қарши ва Қарши – Термиз темир йўл участкалариниэлектрлаштириш ишлари давом эттирилмоқдаки, бу пойтахтимиз ва Самарқанддан жанубий ҳудудларгача юқоритезликда ҳаракатланувчи поездлар қатновини йўлга қўйиш имконини беради.\nТармоқнинг туризмсалоҳиятини амалга ошириш, чет эллик ва маҳаллий сайёҳлар учун барча зарур шароитларни яратиш темир йўлкомпанияси фаолиятининг муҳим йўналишларидан биридир. Шу мақсадда компаниянинг шўъба бўлими –“Ўзтемирйўлйўловчи” очиқ акциядорлик жамияти томонидан 2013 йилда Ўзбекистоннинг қадимий шаҳарлари бўйлаб“Afsona” ва “Orient Silk Road Express” махсус сайёҳлик поездлари қатнови йўлга қўйилди. Масалан, жорий йилнинг апрельойида ишга туширилган “Afsona” поезди Тошкент-Самарқанд-Қарши-Бухоро-Урганч йўналиши бўйича қатнайди. Майойида эса Тошкент-Урганч-Тошкент йўналиши бўйича иккинчи ва учинчи “Afsona” поезди қатнови йўлга қўйилди. Ҳарбир поезд саккизта қулай ва шинам вагондан иборат.\n2013 йилнинг 16-23 сентябрь кунлари Германиянинг“Lernidee Erlebnisreisen GmbH” компанияси билан ҳамкорликда Тошкент-Қамаши-Китоб-Бухоро-Урганч-Самарқанд-Тошкентйўналиши бўйлаб қатнайдиган ғоят шинам “Orient Silk Road Express” сайёҳлик поездининг дастлабки қатнови амалгаоширилди. Германия, Норвегия, АҚШ, Франция ва Швейцариядан 70 нафар сайёҳ поезднинг биринчи йўловчиларибўлди. Вагонлар Буюк ипак йўлидаги шаҳарлар бўйлаб саёҳат қилиш учун барча зарур қулайликларга эга.\nМатбуот анжуманида мутахассислар 2013 йилда “Ўзбекистон темир йўллари” давлат акциядорлик компанияситизимида 1,5 мингдан зиёд иш ўрни ташкил этилгани, ушбу йўналишдаги таълим муассасаларининг 2,3 мингбитирувчиси иш билан таъминланганини маълум қилди.Манба:www.darakchi.uz Barcha izohlar: 0


Фирмино Робиньонинг рекордини йўққа чиқарди ва АПЛда энг кўп гол урган бразилиялик футболчига айланиб олди\n15 апрель, 2018, 11:28 976\nКеча Англия премьер-лигасининг 34-турида “Ливерпуль” ўз майдонида “Борнмут”ни қабул қилди ва 3:0 ҳисобидаги ишончли ғалабани қўлга киритди.\nШу куни мерсисайдликларнинг бразилиялик ярим ҳимоячиси Роберто Фирмино учрашувдаги голларнинг бирига муаллифлик қилди ва жорий мавсум АПЛдаги голлари сонини 15тага етказиб олди. Эътиборлиси, шу тариқа Фирмино бразилиялик футболчилар орасида Англия премьер-лигасида энг кўп гол урган футболчига айланиб олди.\nУ бу бора “Манчестер Сити”да тўп сурган ҳамюрти Робиньони ортда қолдирди. Робиньо 2008/09 йилги мавсумда ўз ҳисобига 14та гол ёздириб қўйишга эришган ва ушбу кўрсатгич борасида шу кунга қадар етакчилик қилиб келаётган эди.


Ўзбекистон Мудофаа вазирлиги вакиллари ишончли ҳаракат қилмоқда - Халқ сўзи\nЎзбекистон Мудофаа вазирлиги вакиллари ишончли ҳаракат қилмоқда\n11:06 08 Август 2019 Жамият\nМосква вилоятининг Дмитров шаҳрида ўтказилаётган “Содиқ дўст” мусобақасида иштирок этаётган ҳамюртларимиз 300 метрли тўсиқли йўлакдан ўтиш шартида учинчи ўринни қўлга киритди. Бу ҳақда Мудофаа вазирлиги Ахборот ва оммавий коммуникациялар департаменти хабар берди.\nЎзбекистон, Беларусь, Қозоғистон, Жазоир, Россия Федерациясининг аёллар ва ДОСААФ жамоалари ўртасида кечган мусобақа муросасиз курашларга бой бўлди. Унда Россия Федерацияси биринчи, Қозоғистон жамоаси иккинчи ўринни банд этди.\nЭслатиб ўтамиз, мусобақанинг биринчи босқичи, яъни Дог биатлон (якка тартибдаги пойга) шарти бўйича ҳам ўзбекистонлик кинологлар ўз маҳоратини намойиш этиб, 3-ўринни қўлга киритган эди.\nҲали олдинда Ҳимоя хизмати (шартли қоидабузарни ушлаш), қуроллардан нишонни мўлжалга олиш шартлари турипти.\nХабарингиз бор, “Эльбрус ҳалқаси” мусобақаси Россия Федерациясининг Кабардин Болқория Республикасида бўлиб ўтмоқда. Унда Ўзбекистон, Россия, Қозоғистон, Ҳиндистон ва Марокко қироллиги жамолари иштирок этаётир. Покистон ва Арманистон жамоалари эса кузатувчи давлатлар сифатида иштирок этяпти.\nВакилларимиз отиш тайёргарлиги бўйича ишончли ҳаракат қилиб, учинчи ўринни қўлга киритди. Россия Федерацияси биринчи, Қозоғистон эса иккинчи ўринни банд этиб турибди. Кеча юртдошларимиз тоғ йўлаги тўсиқлари шартида ҳам учинчи ўринни эгаллаган эди.\nЖамоадошларимизга кейинги босқичларда омад тилаймиз.


Ўзбекистонда коронавирусдан зарарланиш ҳолатлари сони 26 мингдан ошди\nБугун Ўзбекистонда ҳозирча 513та янги касалланиш ҳолати қайд этилди.\n«2020 йил 3 август соат 16:00 ҳолатига кўра, Ўзбекистонда коронавирус инфекцияси қайд этилганлар сони 26 066 нафарни ташкил этмоқда», дейилади ССВ хабарида.\nРеспубликанинг 10 ҳудудида коронавирусдан зарарланиш билан боғлиқ янги ҳолатлар қайд этилган.\nТошкент шаҳрида 173 ҳолат;\nСамарқанд вилоятида 26 ҳолат;\nФарғона вилоятида 9 ҳолат;\nБугун шунингдек, ҳозирча 331 нафар киши касалликдан соғайган ва Ўзбекистонда шу вақтгача тузалганларнинг жами сони 16 минг 838 нафарга етган.\nТошкент шаҳрида 172 нафар;\nБугун ҳозирча Тошкент шаҳри ва Тошкент вилоятида жами 4та ўлим ҳолати қайд этилди ва Ўзбекистонда жами ўлимлар сони 157тага етди.\nCovid-19 тасдиқлангач, Бекобод шаҳар юқумли касалликлар шифохонасига ётқизилган, Тошкент вилояти Бекобод шаҳрида яшаган 60 ёшли бемор Г.С.да (аёл) вафот этди;\nCovid-19 тасдиқлангандан сўнг бир неча кун давомида тана ҳарорати кўтарилганлиги, нафас етишмовчилиги кучайганлиги сабабли Тошкент тиббиёт академияси клиникасига ётқизилган, Тошкент вилояти Тошкент туманида яшаган 67 ёшли бемор Э.А. (эркак) вафот этди.\n25 июль куни Covid-19 тасдиқланган ва нафас етишмовчилиги белгилари кучайганлиги сабабли Тошкент тиббиёт академияси клиникасига ётқизилган, Мирзо Улуғбек туманида яшаган 69 ёшли бемор Н.Е. (аёл) вафот этди.\n25 июль куни Covid-19 инфекцияси тасдиқланган ва бир неча кун давомида тана ҳарорати кўтарилганлиги, нафас етишмовчилиги кучайганлиги сабабли Вирусология илмий-текшириш институти клиникасига ётқизилган, Олмазор туманида яшаган 49 ёшли бемор Д.С. (аёл) вафот этди.


2022 йилга келиб суғурта соҳасининг ЯИМдаги улуши икки баравар ошади | NORMA.UZ\nПрезидент 10 июль куни суғурта хизматлари бозорини ривожлантириш масалалари бўйича йиғилишда шундай вазифа қўйди.\nСуғурта хизматлари иқтисодиётни турли хил молиявий хатарлардан ҳимоя қилувчи воситалардан биридир. Бироқ мамлакатимиз молия бозорида бу хизматларнинг ўрни ҳозирча катта эмас. Ушбу соҳанинг мамлакатимиз ялпи ички маҳсулотидаги улуши атиги 0,4%ни ташкил этмоқда. Қиёс учун: бу кўрсаткич Жанубий Кореяда 11%, Германияда 6%, Россияда 1,5%ни ташкил этади.\nСоҳадаги муаммолардан бири - суғурта хизматлари етарли даражада жозибадор эмаслиги. Чунончи, ўтган олти ойда 887 млрд сўм суғурта мукофоти йиғилган бўлса-да, тўланган суғурта қопламасининг ҳажми мукофотнинг атиги 11%ига тўғри келган. Дунёда эса бу кўрсаткич ўртача 50-60%дир.\nЙиғилишда Суғурта бозорини ривожлантириш агентлигини ташкил этиш, Молия вазирлиги ҳузуридаги Суғурта назорати давлат инспекциясини эса тугатиш таклиф қилинди.\nМутасаддиларга суғурта соҳасини ривожлантириш стратегиясини ишлаб чиқиш, 2022 йилгача аҳоли жон бошига тўғри келадиган суғурта мукофоти ҳажмини 3 баравар, соҳанинг ЯИМдаги улушини эса 2 баравар ошириш вазифаси қўйилди. Молия вазирлиги ҳамда Монополияга қарши курашиш қўмитасига суғурта даъволарини кўриб чиқиш муддатлари ва ҳужжатларини қисқартириш, суғурта ҳодисасини адолатли баҳолаш ва тўловларни тезкор тўлаш тизимини жорий қилиш вазифаси топширилди.\nДавлатимиз рабари, шунингдек, мажбурий тиббий суғурта тизимига пухта тайёргарлик кўриш ва тиббий хизматларнинг минимал ижтимоий пакетини шакллантириш кераклигини таъкидлади.


Samsung компанияси Fiat Chrysler’нинг бир қисмини сотиб олишга яқин турибди\n08:57 / 05.08.2016\nSamsung Electronics корпорацияси Fiat Chrysler Automobiles (FCA) Италия-АҚШ автоконцернининг автомобиль эҳтиёт қисмларини ишлаб чиқарувчи бўлимини сотиб олишга яқин турибди. Бу ҳақда вазиятдан хабардор манбаларга иқтибос келтирган ҳолда Bloomberg ахборот агентлиги хабар бермоқда.\nМанбалар маълумотларига кўра, Samsung компанияси Magneti Marelli компаниясини бутунлай ёки унинг ёруғлик ускуналари, ахборот-кўнгилочар тизимлари ва телематик ечимларини ишлаб чиқарувчи бўлимларини сотиб олишга қизиқиш билдирмоқда. Компаниялар ўртасида музокаралар якуний босқичда турибди.\nМанбалардан бири битимни йил охиригача ёпиш режалаштирилаётганини маълум қилди. Гап 3 млрд доллардан кўпроқ қийматдаги битим ҳақида кетмоқда. Шу тариқа Samsung ўз тарихида энг катта хорижий активни сотиб олиши мумкин.\nАгентликнинг таъкидлашича, Magneti Marelli ва Samsung 2009 йилдан ҳамкорлик қилишни бошлаган. Ўшанда компаниялар автомобиллар мультимедиа ва навигацион тизимлари учун дисплейлар яратиш билан шуғуллана бошлашган.\nFCA’нинг автомобиль эҳтиёт қисмларини ишлаб чиқарувчи бизнеси Magneti Marelli компаниясидан ташқари, ўз ичига Comau ва Teksid компанияларини олади. Компаниянинг бу бизнеси 2016 йил 2-чораги якунларига кўра 2,43 млрд евролик тушум ва 111 млн евролик даромад келтирган.\nBloomberg’нинг Magneti Marelli сотилиши мумкинлиги ҳақидаги хабаридан кейин FCA акциялари 9 фоизга қимматлаб кетди.


17:07 / 14.11.2016\nБеларусь Республикаси президенти Александр Лукашенко, келаси йилда мамлакатда ўртача ойлик маошни 500 долларга чиқаришга ҳозирлик кўриш бўйича ҳукуматга топшириқ берди. Бу ҳақда, давлат раҳбари матбуот хизмати хабар қилган.\nБеларусь миллий статистика қўмитаси маълумотларига кўра, жорий йилнинг учинчи чорагида республика ишчиларининг бир ойлик ўртача маоши 743,6 белорус рублини ташкил этган, бу расмий давлат курси бўйича 382,6 долларни ташкил этади.\n"Келаси йилда 500 долларга етказишга тайёрланинг", — дея Лукашенконинг сўзларини келтирган матбуот хизмати. Президент Могилёв вилоятига ташрифи чоғида шу ҳақда сўз юритган.\nАлександр Лукашенко, иш ҳақини оширишда меҳнат самарадорлигини ошириш зарурлигига ҳам эътибор қаратган.\nиш ҳақи Александр Лукашенко Беларусь республикаси


Фозил Жабборов2021-05-24T16:12:27+05:0024 May, 2021|“Йилнинг энг фаол журналисти – 2021”, Матбуот|\nКОРРУПЦИЯНИ ЙЎҚОТА ОЛАМИЗМИ?\nҲАЛОЛ БЎЛСА ОТАЛАР, БУЮК БЎЛАР БОЛАЛАР\nЯқинда шундай ривоят эшитдим. Мазмунини ҳикоя қиламан. Бир киши катта заминдорнинг қўлида боғбон бўлиб ишлайди. Заминдор куз кунларининг бирида мевалари ғарқ пишган боғига амалдорлар, бойлар, ҳудуднинг кўзга кўринган, энг номдор одамларини чорлайди. Меҳмонлар жам бўлгач, мезбон боғбонни чақиради-да, энг сара узумлардан келтиришни буюради. Боғбон энг чиройли, энг сара узумларни узиб келади. Мева меҳмонларга тортилади. Узумлар нордонроқ чиқади. Мезбон боғбонни чақиради-да, узум ғўрроқ экан, дея тағин узум олиб келишини буюради. Боғбон яна бир бор узум келтиради. Буниси биринчисидан-да кўркам, биринчисидан-да рангдор, биринчисидан-да сархил эди. Меҳмонлар олдига тортилган узум яна тахир чиқади. Бундан заминдор мулзам тортади. Бой боғбонни четга чақиради-да: “Мен шаҳарнинг энг обрўли одамларини боғимга чорладим. Сенга энг яхши узумлардан олиб кел, десам ҳам икки бора тахир узум олиб келдинг, менда қасдинг борми?” дея жеркийди. Шунда боғбон жавоб беради: “Ҳожам, мен ҳақиқатан ҳам боғдаги энг сара узумларни териб келтирдим, лекин мен буларнинг тахир ё ширинлигидан хабарсизман. Чунки менга боғни парвариш қил деб тайинлагансиз. Ундан тот деб айтмагансиз”.\nНаҳот бўлолмаймиз Сингапурчалик?\nҚолаверса, ҳалол мамлакатни биргина ислоҳотчи инсон ҳам қура олади. Масалан, 1965-2011-йилларда Сингапурда Бош Вазир, Оқсоқол (катта) Вазир, Вазир-устоз бўлиб ишлаган, улкан мамлакатдан ажралиб чиққан қашшоқ, коррупциялашган шаҳар-давлатни эллик йил ичида ривожланган ва замонавий давлатга айлантирган инсон Ли Куан Ю фикримизга исботдир. У бу йиллар ичида тўзиб кетган колонияни жуда бой мегаполисга айлантирди, мамлакатни иқтисодий ривожлантирди, экологиясини тозалади, молия, банк, таълим тизимини ўзгартирди, коррупцияга қарши кескин курашди. У коррупцияга қарши шу қадар кескин курашдики, ҳатто унинг устидан ғалаба қозониш учун айб иш қилиб қўйган дўстлари ва қариндошларини ҳам турмага тиқишдан тап тортмади. Натижада бугунга келиб, жаҳонда коррупцияни қабул қилиш индекси бўйича мамлакат 6-7-ўринга кўтарилди.\nНаҳотки, табиий бойликларга, инсон ресурсларига бой бўлган Ўзбекистон табиий бойликлари йўқ, аҳолиси оз бўлган Сингапурчалик бўла олмаса?\nБизни ўраб турган олам – коррупция\nЭнди ўзимизга назар ташлайман. Коррупцияга қарши курашиш агентлиги директори Aкмал Бурҳонов “Газета.uz”га берган интервьюсида айтишича, мамлакатимизда ўтган икки йилда 1986 нафар мансабдор шахс коррупциявий жиноятларни содир этгани учун жиноий жавобгарликка тортилган. Бош прокурор 2 йилда коррупциявий жиноятлар оқибатида етказилган зарар 2 триллион сўмдан ошганини айтди. Эътибор қилинг! 142 нафар вафот этган фуқаролар номига пенсия расмийлаштирилган. Маданият вазирлигида 12 миллиард сўм бюджет маблағи ўмарилган. 2020 йилнинг ўтган ярим йиллигида соғлиқни сақлаш тизимида 285та ҳолатда 14 млрд. сўм маблағнинг ноқонуний ўзлаштирилиши ва мақсадсиз сарфланиши ҳолларига йўл қўйилган. Мактабгача таълими вазирлиги тизими ташкилотлари томонидан жами 48,3 млрд. сўмлик молиявий хато ва камчиликларга йўл қўйилган. 300дан ортиқ сохта ҳарбий тавсиянома аниқланган. Ўтган икки йилда 371 миллиард сўм бюджет маблағлари талон-торож қилинган, халқ таълими вазирлиги томонидан 2,8 млрд сўм мақсадсиз сарфланган. Соғлиқни сақлаш вазирлиги томонидан 2,6 млрд сўм ўзлаштирилиб юборилган. Ўҳ-ҳў! Шунинг учун ҳам биз коррупцияни қабул қилиш индексида 180та давлат орасида 158-ўриндамиз-да. Яна ўҳ-ҳў!\n“Ўҳ-ҳў”ларимиз жудаям кўп. Бизнинг жамият одамлари бешикдан то қабргача минглаб коррупция ҳолатига дуч келишини ўйлайман. Туғуруқхона, боғча, мактаб, олий ўқув юрти, банк, нотариус, касалхона, ФҲДЁ, гўрков ва ҳоказо.\nСтатистика қўмитасининг маълумотларига кўра, 2018 йили Ўзбекистонда 768520 бола туғилган. Тасаввур қилинг, уларнинг ҳаммасининг ота-онасидан кассир қизлар тахминан 6000 сўмдан олиб қолган бўлса, бу пул қанча бўлади? Калкуляторни ишга соламан: 4611120000 сўм. Бу оз пулми? Бу пулга битта мактаб қурса бўлади-ку! Мисол учун Жондор туманида 2020 йил фойдаланишга топшириган 2-сонли Болалар-ўсмирлар спорт мактаби маҳаллий бюджет томонидан 4.2 миллиард сўмга қурилган. Чуст тумани Садача маҳалласи ҳудудидаги 216 ўринга мўлжалланган 76-умумий ўрта таълим мактаби эса 4 миллиард 500 миллион сўм давлат маблағи эвазига барпо этилган. Майли, ҳар бир туғилган боланинг ота-онасидан 6000 сўмдан йиғиб, йилиги биттадан мактаб қурайлик, ўша пулни одамлар рози бўлиб ташлаб кетади.\n2020 йилнинг 8 октябрь куни “Менинг юртим” телеканалининг “Марказий студия” кўрсатуви орқали эфирга узатилган видеотасвир ижтимоий тармоқларда кенг тарқалиб, муҳокамаларга сабаб бўлди. Унда Фурқат тумани туғруқхонасидаги айрим ходимларнинг “суюнчи” пули талашиб жанжаллашгани акс этган. Орадан бир неча кун ўтгач, телеграму фейсбукда туман ҳокими Дилмурод Солиевнинг туғуруқхона ходимларига бақириб, “оғиз йиртган” видеоси ҳам тарқалди. 1 ноябрь куни вилоят соғлиқни сақлаш бошқармаси ахборот хизмати бу ҳолатга расмий муносабат берди. Унда айтилишича, 2020 йилнинг 20 октябрь куни Фурқат тумани касаба уюшмаси қўмита раиси бошчилигида ўтказилган йиғилиш қарорига мувофиқ бирлашманинг буйруғи чиқарилиб, туғруқ бўлимининг ўрта ва кичик тиббиёт ходимлари ўртасида ротация (ўрин алмаштириш) ўтказилган, туғруқ бўлими бошлиғи билан тузилган меҳнат шартномаси бекор қилиниб, ўрнига янги бўлим бошлиғи тайинланган, туғруқхона хўжалик бекаси бетоблиги сабабли соғлиги тикланганидан сўнг у билан тузилган меҳнат шартномасини беқор қилиш масаласи кўриб чиқиладиган бўлган, туман тиббиёт бирлашмаси бош врачи ҳам эгаллаб турган лавозимидан озод этилиб, унинг ўрнида янги раҳбар иш бошлаган. Бўлди, шу билан гўё муаммо “ҳал” бўлди, коррупция “йўқотилди”. У уч йил ўқиган ҳамширалар, етти йил ўқиган дўхтирлар қаерга боради энди? Шу ҳақида кимдир ўйлаб кўрдими?\nФозил Фарҳод, Ўзбекистон Ёзувчилар уюшмаси аъзоси\nМақола 2021 йил 21 январь куни “Ишонч” газетасида эълон қилинган.


Сурия бўйича мураккаб масалаларда Россия ва АҚШ позициялари яқинлашмоқда\n10:34 / 16.12.2015\nМосква ва Вашингтон ўртасида Сурия бўйича мураккаб масалаларда яқинлашиш кузатилмоқда. Бу ҳақда АҚШ давлат котиби Жон Керрининг баёнотига асосланган ҳолда РИА “Новости” хабар бермоқда.\n“Ҳақиқатдан ҳам, биз бир қанча соҳаларда тил топишиб, террористик гуруҳларнинг мураккаб таснифлари тўғрисида мулоқот олиб бордик.\nБироқ ҳозирча икки томонлама музокараларда нималарга келишганимиз тўғрисида айта олмайман. Чунки барча гуруҳлар (Сурияга кўмак борасида) мазкур музокараларда иштирок этишлари ва ўз аҳамиятига эга қарор ва натижаларга ўз ҳиссасини қўшишлари лозим.\nБироқ биз барча мураккабликларни қандай ҳал этишимиз борасидаги позицияларда яқинлашувга эришдик. ИШИД ва “Ан-Нусра”, сўзсиз, мазкур жараён доирасида эканига келишдик. Буларнинг барчаси бир овоздан қўллаб-қувватланди”, - деди у.\nХабарда 18 декабрь куни Нью-Йоркда ташқи сиёсат маҳкамалари раҳбарлари даражасида Сурияга кўмак гуруҳининг навбатдаги учрашуви ташкил этилиши маълум қилинди.


Хуршид Даврон ҳам кетди\n16 октябр 2021, Тошкент вақти: 23:30\nХуршид Даврон 80-йилларда шуҳрат қозонган Муҳаммад Солиҳ¸ Усмон Азим¸ Шавкат Раҳмон мансуб "тўртовлон"нинг бири эди.\nЎзбекистон халқ шоири Хуршид Даврон Ўзбекистон телерадиоканали директори лавозимидан четлаштирилиб¸ телерадиокомпания раисининг маслаҳатчиси лавозимига тайинланди.\nТошкентдаги журналистик давраларда Хуршид Давроннинг лавозимидан четлаштирилиши “Ахборот” дастурида президент Каримовга ёқмаган хабарнинг кетиб қолгани билан боғланмоқда.\nМустақил журналист Абдураҳмон Ташановга кўра, кўп ҳолларда айнан шу омил телевидение раҳбарларининг ишдан олинишига сабаб сифатида келтирилади.\n- Мен бу хабарни оммавий ахборот воситаларида тарқатганимда¸ ўша ўзимнинг манбаларим билан гаплашганимда¸ улар Ахборотда қалтис хабар ўтиб кетгани¸ буни президент эшитиб¸ уни ишдан олиш тўғрисида кўрсатма бергани ҳақида гапиришди. Умуман биз радиоканаллар¸ телеканаллар раҳбарларининг ишдан олиниши сабабларига эътибор берадиган бўлсак¸ умумий систематик ҳолат¸ фақат салбий ҳодиса бўлган пайтлари уни лавозимидан четлатиш бўлади. Масалан¸ Хуршид Давроннинг маслаҳатчи лавозимига кўтарилганини ҳеч қанақа кўтарилди деб бўлмайди. Чунки консултантлик директорликдан жуда паст¸ дейди Абдураҳмон Ташанов.\nАммо Ўзбекистон телеканалидаги “Ахборот” дастурларини мунтазам равишда кузатиб борадиган журналистлар унда президент Каримов хуш кўрмайдиган танқид ёки бошқа бир “ножўя” лавҳалар аввал ҳам бўлмаганидай Хуршид Даврон даврида ҳам бундай хабарлар дунё юзини кўрмаганини таъкидлашади. Шу нуқтаи-назардан президент Каримовга ҳукумат пропаганда воситаси бўлган телерадиоканал мамлакатдаги вазиятни бундан ҳам маромига етказиб мадҳ этмаëтгани ёқмай қолганмикан қабилидаги савол пайдо бўлади.\nЎзбекистон радиоканали шарҳловчиси Нарзилло Охунжонов Хуршид Даврон раҳбарлиги остида журналистларнинг эркин фаолиятига аралашув бўлмаганини алоҳида қайд этади ва бундай иш жараёни янги раҳбар Олим Тошев даврида ҳам давом этишига умид қилишини айтади.\nНарзилло Охунжонов: Албатта¸ ëқарди. Бизга¸ масалан¸ бирор марта бир нарсани чеклаган эмас. Мана бундай қилиб ëзгин¸ деб ҳеч қанақа буйруқ қилган эмас. Топшириқ бўлган бўлса¸ эркин дастурлар асосида ўзимиз қилганмиз. Тўғридан тўғри “ундай қиласан¸ бундай қиласан” деб буйруқ берилган эмас. Хуршид Даврон пайтида биз эркин ишлаганмиз. Бизга ҳеч қандай халақит қилган эмас.\nОзодлик: Олим Тошев даврида қандай бўлар экан?\n- Менимча¸ яхши бўлади. Ҳеч қанақа ëмон бўлмайди. Фақат яхши бўлиши мумкин. Бу йигит ҳам интилувчан¸ ҳаракатчан¸ эпчил. Бу йигитнинг ҳаракатларида дадиллик бор. Бўладиган мутахассис¸ журналист дейлик¸ дейди Нарзилло Охунжонов.\nЎзбекистон телерадиокомпанияси таркибидаги кадрлар алмашинуви айрим журналистларни хавотирга солмоқда. Боиси¸ телевидение таркибида ижодкор раҳбарлар ўрнига “силовиклар” келмоқда¸ дейди Абдураҳмон Ташанов.\n- Ҳокимият 20 йилдан бери ўзининг ҳамма позицияларини ҳамма томондан мустаҳкамлаб бўлди. Олим Тошевга келадиган бўлсак¸ у сиëсий кампанияларда фаол қатнашган¸ идеология журналистларидан биттаси. Шунинг учун уларнинг ўрнини алмаштириб¸ кадровый ислоҳотлар қилишаяпти. Телевидение ижодкорлардан яна ҳам холироқ бўлади¸ янаям кучишлатар тизимлардан чиққан одамларнинг қўлига ўтади¸ тарғибот машинаси янаям кучаяди. Чунки ижодкор аҳлининг¸ маълум даражада¸ ўзининг шахсияти¸ амбициялари¸ қарашлари бор. Шунақанги фазилатлардан холи бўлган одамлар келади энди. Яъни тепадан нима айтилса¸ шуни кўрсатадиган¸ тепадан нима айтилса шуни қиладиганлар келади¸ дейди Абдураҳмон Ташанов.\nАслида Ўзбекистоннинг биринчи рақамли телерадиоканали раҳбарининг алмашинуви маҳаллий оммавий ахборот воситалари ҳаётидаги муҳим бир янгилик саналиши керак. Аммо бу хабарга берилаётган аҳамият деярли йўқ ҳисоби. Бунинг сабабларини изоҳлаган таниқли журналист Шароф Убайдуллаев Ўзбекистон телерадиокомпаниясининг обрўси ҳақида гап очди.\n- Ўзбек телевидениеси биринчи каналининг обрўси бўлмаса¸ унинг каналининг раҳбари қанақа катта воқеага айланади? Қанақа воқелик? Хуршид Давроннинг бирор жойда баралла овози чиққан бўлмаса. Яна бир каналида қайсидир бир шоир ўтиради. У бугун Америка билан муносабатимиз сал чатоқлашса¸ Американи сўкиб “Эй узоқдаги олчоқ¸ сен бизга яшашни ўргатмагин” деб қўшиқ айтади. Эртага биз Америка буилан апоқ-чапоқ бўлсак¸ Иқбол Мирзо қандай қилиб халқнинг юзига қарайди? Шунинг учун ижодкор сиëсатга йўрғалайвермаслиги керак. Қайси каналда ким ўтирганлигидан қатъий назар¸ бу каналнинг обрўйи бўлмаса¸ бу ҳеч қанақа воқеа эмас. Бир чумоли кетди¸ бир чумоли яна ўрмалаб келаверади. Бир шахс Ўзбекистон телевидениесида ҳам¸ ҳатто энг кичкина матбуотда ҳам¸ “Тонг юлдузи” газетасида ҳам ўзгариш қила олмайди¸ дейди Шароф Убайдуллаев.\n57 ёшли Хуршид Даврон Ўзбекистон халқ шоири¸ дунёнинг кўплаб тилларига таржима қилинган ўнлаб китоб муаллифи, иккинчи чақириқ Ўзбекистон Олий Мажлиси депутати ва “Дўстлик” ордени соҳибидир.\nХуршид Давроннинг шахсий веб-саҳифасида унинг ўн йилдан ошиқ вақт давомида аввал Ёшлар¸ сўнг Ўзбекистон телерадиоканалларига раҳбарлик қилгани тилга олинмаган.